CAAM siasat nahas libatkan pesawat dalam latihan di Perak
Oleh EDDY AQMAL MOHAMED HAMIDI

1 Ogos 2022, 11:28 pm
PUTRAJAYA – Pihak Berkuasa Penerbangan Awam Malaysia (CAAM) memaklumkan satu siasatan akan dijalankan berhubung kejadian nahas melibatkan sebuah pesawat yang sedang menjalani latihan penerbangan di Sungai Pinji di Ipoh, Perak sebentar tadi.
CAAM menerusi satu kenyataan berkata, siasatan lanjut akan dilaksanakan oleh Biro Siasatan Kemalangan Udara di bawah Kementerian Pengangkutan Malaysia mengikut Bahagian XXVI Peraturan-Peraturan Penerbangan Awam 2016.
Keadaan pesawat yang terhempas di Jalan Dr. Nazrin Shah- Sungai Rokam di Ipoh hari ini.
“CAAM ingin mengesahkan kemalangan melibatkan pesawat yang sedang menjalani latihan itu berlaku selepas ia berlepas dari Lapangan Terbang Sultan Azlan Shah di Ipoh pada Isnin, 1 Ogos 2022.
“Menara Kawalan Trafik Udara CAAM Ipoh telah menerima panggilan kecemasan pada pukul 8.07 malam dan jenis pesawat terlibat adalah Piper 28-161, pendaftaran 9M-BAA yang dikendalikan oleh Bats Aviation Sdn. Bhd.,” kata kenyataan itu hari ini.
Jelas kenyataan itu, seorang juruterbang telah disahkan maut manakala seorang lagi mengalami kecederaan parah dan sedang menerima bantuan perubatan.
Keadaan pesawat yang terhempas di Jalan Dr. Nazrin Shah- Sungai Rokam di Ipoh hari ini. – FOTO: BAHAGIAN OPERASI HQ JBPM
Terdahulu, Kosmo! Online melaporkan seorang jurulatih penerbangan maut manakala rakannya terselamat selepas pesawat ringan yang dinaiki mereka terhempas.

Difahamkan mangsa yang maut dikenali sebagai Fajim Juffa Mustafa Kamal, 52, manakala rakannya, Muhammad Din Fikri Zainal Abidin, 62, yang merupakan ketua jurulatih penerbangan cedera parah dan telah dibawa ke Hospital Raja Permaisuri Bainun (HRPB) untuk rawatan lanjut.- KOSMO! ONLINE


Jurulatih penerbangan maut, seorang parah dalam nahas pesawat terhempas
Oleh ASLIZA MUSA

1 Ogos 2022, 10:49 pm
IPOH – Seorang jurulatih penerbangan maut manakala rakannya terselamat selepas pesawat ringan yang dinaiki mereka terhempas di Jalan Sultan Nazrin Shah berhampiran Medan Gopeng di sini sebentar tadi.
Difahamkan mangsa yang maut dikenali sebagai Fajim Juffa Mustafa Kamal, 52, manakala rakannya, Muhammad Din Fikri Zainal Abidin, 62, parah.
Muhammad Din Fikri yang merupakan ketua jurulatih penerbangan dihantar ke Hospital Raja Permaisuri Bainun (HRPB) untuk rawatan lanjut.
Ketua Polis Perak, Datuk Mior Faridalathrash Wahid berkata, pihaknya menerima maklumat kejadian itu sekitar pukul 8 malam membabitkan pesawat jenis Piper 28 yang terhempas di lokasi kejadian.
Katanya, difahamkan pesawat tersebut berlepas dari Bats Aviation Sdn. Bhd. (BATS) dekat sini.
Mior Faridalathrash bercakap kepada pemberita di lokasi kejadian di Jalan Sultan Nazrin Shah, Ipoh hari ini. – FOTO: MUHAMAD NAZREEH SYAH MUSTHAFA
“Pasukan bomba yang tiba di tempat kejadian berjaya membawa keluar mangsa pertama pada pukul 9.25 malam manakala mangsa yang maut pula dikeluarkan 10 minit kemudian.

“Polis telah memaklumkan kejadian itu kepada keluarga kedua-dua mangsa yang berasal dari Semenyih, Selangor dan Bukit Damansara, Kuala Lumpur,” katanya ketika ditemui di lokasi kejadian di sini hari ini.
Menurut beliau, siasatan lanjut akan dijalankan Pihak Berkuasa Penerbangan Awam Malaysia (CAAM) bagi mengenal pasti punca kejadian. – KOSMO! ONLINE


McDonald’s di Britain larang pelanggan bawah 18 tahun masuk selepas 5 petang
Oleh KOSMO!

1 Ogos 2022, 10:00 pm
LONDON – Sebuah restoran McDonald’s di Britain melarang pelanggan berusia bawah 18 tahun memasuki premis itu selepas pukul 5 petang (waktu tempatan) dalam usaha mengurangkan kejadian ‘tingkah laku anti-sosial’, lapor laman berita Lad Bible.
Larangan itu diperkenalkan oleh cawangan McDonald’s di Church Street, Liverpool. Gergasi makanan ringan itu menyatakan, keputusan tersebut dibuat selepas pertimbangan wajar.
Sekatan sementara itu adalah tindak balas terhadap beberapa insiden pekerjanya yang menjadi mangsa ‘penderaan lisan dan fizikal’.
“Sejak beberapa minggu kebelakangan ini, kami melihat peningkatan dalam bilangan tingkah laku antisosial di kawasan itu dengan pekerja kami menjadi mangsa penderaan lisan dan fizikal.
“Kami mempunyai dasar toleransi sifar membabitkan jenayah dan tingkah laku antisosial. Justeru pihak kami mengehadkan sementara akses restoran kepada pelanggan bawah usia 18 tahun bermula pukul 5 petang.
“Keputusan ini tidak dipandang ringan dan kami bekerjasama rapat dengan polis untuk mencari penyelesaian bagi membantu mengurangkan insiden tersebut,” kata seorang jurucakap McDonald’s.

Larangan itu sudah dilaksanakan di restoran itu dengan seorang pelanggan berkata, dia melihat seseorang tidak dibenarkan masuk.
“Ketika saya keluar, pengawal keselamatan menahan seorang lelaki yang dipercayai remaja dan memberitahunya bahawa pihak pengurusan tidak membenarkan pelanggan bawah 18 tahun masuk selepas pukul 5 petang tanpa ditemani orang dewasa.
“Lelaki itu memberitahu dia sudah berusia dalam lingkungan 20-an jadi pengawal keselamatan itu meminta maaf,” katanya kepada akhbar Liverpool Echo. – Agensi


Empat lelaki ditahan bantu siasatan kes bunuh lelaki warga asing
Oleh ASLIZA MUSA

1 Ogos 2022, 9:12 pm
IPOH – Polis menahan empat lelaki warga asing bagi membantu siasatan kematian seorang lelaki disyaki dibunuh di sebuah rumah di Buntong di sini semalam.
Ketua Polis Perak, Datuk Mior Faridalathrash Wahid berkata, suspek berusia lingkungan 33 hingga 46 tahun itu diberkas di sekitar Buntong pada pukul 1.15 tengah hari tadi.
Katanya, turut dijumpai sebatang tukul besi yang dipercayai digunakan sebagai senjata untuk mendatangkan kematian kepada mangsa.
“Pihak polis menerima laporan berkaitan seorang lelaki warga asing yang ditemui dalam keadaan tidak sedarkan diri dalam sebuah rumah di Buntong semalam.
“Siasatan di tempat kejadian mendapati lelaki berusia 37 tahun itu terbaring di atas lantai dalam keadaan berbantal dan berselimut. Lelaki itu bagaimanapun disahkan meninggal dunia oleh pasukan perubatan Hospital Raja Permaisuri Bainun (HRPB),” katanya di sini hari ini.
Menurut beliau, pada awalnya kes tersebut diklasifikasikan sebagai mati mengejut kerana tiada unsur jenayah dijumpai pada tubuh mangsa mahupun lokasi kejadian.

Bagaimanapun katanya, hasil bedah siasat yang dilakukan mendapati punca kematian akibat kecederaan di bahagian perut akibat pukulan objek tumpul.
“Kes tersebut diklasifikan semula mengikut Seksyen 302 Kanun Keseksaan. Permohonan reman ke atas kesemua suspek yang merupakan adik beradik, bapa saudara dan rakan kepada mangsa itu akan dibuat esok di Mahkamah Majistret Ipoh,” katanya. – KOSMO! ONLINE


Budak lelaki masuk dalam kain, penyanyi wanita teruskan nyanyian
Oleh KOSMO!

1 Ogos 2022, 9:30 pm
JAKARTA – Sebuah klip video tular di media sosial Indonesia memaparkan seorang kanak-kanak lelaki masuk ke dalam kain penyanyi yang membuat persembahan di sebuah majlis perkahwinan, lapor laman berita Suara.com.
Video itu dimuat naik dalam akaun Instagram @terang_media.
Rakaman memaparkan seorang penyanyi dangdut wanita sedang membuat persembahan di atas pentas.
Kelihatan dua budak lelaki sedang bermain  pentas sama dan bergurau sesama mereka berhampiran penyanyi itu.
Akan tetapi, seorang daripada mereka yang membuat bising, tiba-tiba mengangkat kain penyanyi wanita itu lalu masuk ke dalamnya.
Penyanyi wanita itu tidak dapat bergerak dan terus membuat persembahan secara profesional. Budak lelaki itu dilihat menyorok di dalam kain wanita itu untuk tempoh yang lama.

Bagaimanapun, tetamu yang hadir tidak menegur perbuatan budak lelaki itu. Apabila rakannya turun dari pentas, budak lelaki itu terus keluar dari kain penyanyi itu.
Video tersebut mendapat perhatian netizen di ruangan komen.
“Jangan salahkan budak itu, salahkan ibu bapanya kerana tidak memberi contoh yang baik,” kata seorang netizen.
“Kalau nak seksi pergilah ke kelab malam, bukan dalam persekitaran yang ramai kanak-kanak,” komen netizen lain. -Agensi


Pesawat dinaiki dua individu terhempas di Ipoh
Oleh ASLIZA MUSA

1 Ogos 2022, 9:47 pm
IPOH – Sebuah pesawat ringan dipercayai dinaiki dua individu terhempas di Jalan Dr. Nazrin Shah-Sungai Rokam di sini.
Kejadian itu dikatakan berlaku pada kira-kira pukul 8 malam.
Difahamkan kerja-kerja mengeluarkan mangsa sedang dijalankan oleh pihak bomba. – KOSMO! ONLINE


Polis kesan saksi kemalangan langgar kakitangan kerajaan
Oleh MOHD YUNUS YAKKUB

1 Ogos 2022, 9:07 pm
KLANG – Polis kini mengesan saksi berhubung kemalangan melibatkan seorang kakitangan kerajaan yang dilanggar sebuah kenderaan dipercayai jenis Proton Waja di Kilometer 6.3 Lebuh Raya Persekutuan, semalam.
Dalam kejadian kira-kira pukul 6.50 petang, mangsa dikenali Mohd. Azlan Mohamed Sharif,41, parah di kepala dan patah bahu yang kini dirawat di Hospital Pantai Klang.
Ketua Polis Daerah Klang Utara, Asisten Komisioner S. Vijaya Rao berkata, berdasarkan siasatan awal mendapati mangsa yang menunggang motosikal jenis Honda RS150 dalam perjalanan ke Kuala Lumpur dari Klang.
Katanya, hasil siasatan mendapati mangsa dipercayai dilanggar dari arah belakang oleh sebuah kenderaan dipercayai jenis Proton Waja.
“Akibat pelanggaran itu, mangsa terjatuh di tengah jalan pada lorong paling kanan.
“Mangsa telah dibawa ke Hospital Shah Alam sebelum dipindahkan ke Hospital Pantai Klang. Ketika ini, mangsa dilaporkan masih belum sedarkan diri dan masih dirawat,” katanya ketika dihubungi hari ini.

Vijaya menambah, sehingga kini tiada saksi tampil dengan pemandu kereta tersebut tidak membuat sebarang laporan berhubung kemalangan tersebut.
Justeru, beliau memberitahu, mereka yang mempunyai maklumat diminta menghubungi pegawai penyiasat, Inspektor Abdul ‘Azim Mazlan di talian 013-4146144.
“Siasatan lanjut masih dijalankan dan kes disiasat mengikut Seksyen 43(1) Akta Pengangkutan Jalan 1987,” jelasnya. -KOSMO!ONLINE


Liga Super: Sri Pahang tewaskan Kedah FC 2 – 0
Oleh KOSMO!

1 Ogos 2022, 11:53 pm
Oleh ASZAHARI ALI
KUANTAN – Dua gol jaringan Steven Rodriguez membolehkan Sri Pahang menang ke atas skuad Kedah FC di Stadium Darul Makmur sebentar tadi.
Seperti dijangka, pertembungan dua pasukan ini sememangnya sengit dengan pelbagai gerakan menarik.
Seawal minit kedua, tandukan Wan Ronald Ngah melepasi palang gol walaupun penjaga gol Sri Pahang, Mamadou Massa sudah tertewas.
Anak buah Datuk Dollah Salleh juga tidak hanya membiarkan pelawat membuat percubaan, sepakan Abd. Malik Mat Arif dari luar kotak penalti berjaya diselamatkan Mohd. Ifwat Akmal Che Kassim.
Berselang dua minit, sekali lagi penjaga gol skuad kenari itu berjaya menepis keluar bola sepakan Steven Rodriguez.

Kedah berpeluang mendahului tuan rumah selepas Massa terlepas bola tetapi tidak jatuh ke dalam jaring sebaliknya keluar padang membolehkan skuad kenari hanya mendapat sepakan sudut.
Sri Pahang melalui Manuel Hidargo berpeluang untuk mencatat nama selaku penjaring gol tetapi sepakan deras bola mati berjaya ditepis keluar Mohd. Ifwat.
Steven Rodriguez akhirnya mengembirakan penyokong Sri Pahang selepas berjaya menjaringkan gol melalui kuisan menarik yang menewaskan penjaga gol skuad kenari.
Sri Pahang terus mengasak ke arah gol pelawat dan berjaya mendapat sepakan sudut minit 46 tetapi keputusan kekal Sri Pahang mendahului Skuad Kenari di separuh masa pertama.
Kedua-dua penjaga gol menunjukkan persembahan terbaik selepas berjaya mengawal gawang masing-masing.
Walaupun keadaan padang basah kerana hujan, kedua dua pasukan masih saling berbalas serangan untuk mendapatkan gol.
Minit 66, Steven Rodriguez berjaya menolak masuk bola ke gawang Kedah selepas tendangan kencang Hidalgo gagal di tangkap kemas Mohd. Ifwat untuk Sri Pahang selesa dengan 2-0.
Keputusan itu kekal hingga wisel penamat walaupun Kedah FC melakukan pelbagai percubaan tetapi Massa kental mengawal pintu gol Sri Pahang. – KOSMO! ONLINE


Penganggur maut ditetak ketika menjamu selera
Oleh MOHAMAD FAIZAL HASHIM

1 Ogos 2022, 8:26 pm
JOHOR BAHRU – Seorang penganggur diserang sekumpulan lelaki bertopeng ketika dia bersama dua rakannya sedang menjamu selera di sebuah restoran di kawasan Taman Tampoi Indah, di sini, semalam.
Dalam kejadian itu, mangsa berusia 29 tahun mengalami kecederaan dibahagian kepala, tangan kaki dan seluruh badan setelah ditetak empat lelaki bersenjatakan parang.
Ketua Polis Daerah Johor Bahru Utara, Asisten Komisioner Rupiah Abd. Wahid berkata, pihaknya menerima panggilan berhubung kejadian tersebut pada pukul 8.10 malam.
“Siasatan awal mendapati ketika kejadian, mangsa yang tidak bekerja sedang makan bersama dua rakannya sebelum diserang empat lelaki memakai topeng muka bersenjatakan parang.
“Mangsa kemudian ditetak dan akibat kejadian tersebut, mangsa cedera parah di bahagian kepala, tangan, kaki dan seluruh badan,” katanya ketika dihubungi di sini hari ini.
Rupiah berkata, sejurus kejadian mangsa dibawa ke Hospital Pakar Puteri, di sini untuk mendapat rawatan namun pegawai kesihatan mengesahkan mangsa sudah meninggal dunia.

Katanya, mayat mangsa dibawa ke Hospital Sultanah Aminah (HSA) Johor Bahru, di sini untuk dibedah siasat.
“Siasatan awal mendapati kesemua suspek menaiki kereta jenis Honda Accord berwarna putih dengan nombor pendaftaran tidak pasti.
“Orang ramai yang mempunyai maklumat berkaitan kejadian itu boleh menghubungi hotline Ibu Pejabat Polis Daerah (IPD) Johor Bahru Utara 07-5563122 atau Pegawai Penyiasat, Asisten Superitendan Zawanah Raimim Mokhtar 012-7744544,” katanya.
Kes disiasat di bawah Seksyen 302 kanun keseksaan. -KOSMO! ONLINE


Bakat muda diperlukan dalam perkhidmatan logistik
Oleh KOSMO!

1 Ogos 2022, 7:21 pm
PETALING JAYA – Isu pengharaman rokok dan produk tembakau di negara ini bakal menyebabkan pemain dalam industri tembakau khususnya daripada pengilang hingga kepada pembekal, pemborong dan pengedar terjejas teruk untuk tempoh jangka panjang.
Wakil syarikat pengendali logistik utama di Malaysia yang terlibat dalam rantaian bekalan produk tembakau berasa bimbang terhadap  Dasar Penamat Generasi (GEG) yang mengharamkan penjualan rokok kepada individu yang dilahirkan selepas 2007.
Menurut jurucakapnya,  selain individu yang lahir selepas 2007 tidak dibenarkan bekerja di syarikat yang terlibat dalam rantaian bekalan tembakau.
“Bakat muda adalah aset utama syarikat logistik, tanpa mereka, perniagaan tidak akan dapat bertahan.
“Kami terkejut dengan Rang Undang-undang itu kerana ia memberi kesan langsung kepada perniagaan kami dan Kementerian Kesihatan tidak melibatkan kami sebelum pembentangan Rang Undang-undang itu.
“Mereka sepatutnya mendapatkan pandangan dan maklum balas kami terlebih dahulu.

“Sekali gus, larangan tersebut hanya akan memperbesarkan lagi perdagangan tembakau seludup di Malaysia,” katanya dalam kenyataan yang dikeluarkan hari ini.
Syarikat itu mendakwa, skala perdagangan tembakau seludup di Malaysia tidak boleh dipandang remeh, kerana ia kini mencapai lebih 60 peratus.
“Tidak adil kepada entiti yang mematuhi undang-undang seperti kami kerana kami membayar cukai dan menyumbang kepada negara, manakala entiti haram mengelak cukai, dan perniagaan mereka terus berkembang,” ujarnya.


Pesan nasi ayam, dapat lauk tikus ‘crispy’
Oleh KOSMO!

1 Ogos 2022, 7:30 pm
JAKARTA – Sebuah klip video tular di media sosial Indonesia memaparkan seorang wanita yang memesan nasi ayam rangup sebaliknya mendapat lauk tikus ‘crispy’, lapor laman berita Suara.com.
Video berkenaan dimuat naik dalam akaun Instagram @undercover.id.
Ia memaparkan seorang wanita memesan set nasi ayam rangup di sebuah restoran. Dia kemudian membawa pulang makanan itu untuk dimakan di rumah.
Akan tetapi, ketika ingin memakannya, dia mendapati bahagian lauk ayam dalam hidangan itu lain daripada yang lain.
Ini kerana ayam itu mempunyai ekor panjang dan berwarna hitam. Bukan itu sahaja, bentuknya juga seperti seekor tikus.
Wanita itu mendapati tekstur lauk itu agak keras dan tidak menyerupai daging ayam. Dia kemudian memanggil ibunya untuk memaklumkan perkara tersebut.

Video berkenaan mendapat perhatian netizen di ruangan komen.
“Hati-hati kalau makan nasi ayam penyet,” kata seorang netizen.
“Oh teruk. Pelanggan memang kena lebih berhati-hati sekarang, ketahui apa yang digoreng dan lihat prosesnya,” komen netizen lain. – Agensi


Pelaksanaan GEG bakal pertingkatkan aktiviti rokok seludup
Oleh KOSMO!

1 Ogos 2022, 7:41 pm
PETALING JAYA – Semakin banyak pihak yang tampil ke hadapan melahirkan rasa kecewa dan bimbang mereka terhadap  cadangan pelaksanaan Dasar Penamat Generasi (GEG)  untuk mereka yang lahir bermula tahun 2007 di Parlimen baru-baru ini.
Malaysian Association of Vape Entity (Move) dalam kenyataan yang dikeluarkan hari ini berkata, cadangan polisi tersebut menunjukkan bahawa  Kementerian Kesihatan  tidak mengambil kira pandangan dan kegusaran para pengguna sebelum ini.
“Kami telah menyatakan pandangan kami secara terbuka kepada KKM sebelum ini.
“Kami juga yakin sekiranya akta ini diluluskan, akan ada pertambahan penggunaan rokok seludup.
“Seperti yang kita sedia maklum, rokok-rokok seludup ini harganya jauh lebih murah dan boleh dibeli dengan mudah.
“Bahkan, cara pembuatannya juga diyakini tidak memenuhi standard pembuatan rokok,” jelasnya.

gambar hiasan
Move adalah sebuah organisasi yang memberikan banyak faedah kepada kira-kira 52,000 ahli yang ditubuhkan dengan tujuan untuk mengawal selia industri vape Malaysia.
Kenyataan itu menambah, kajian saintifik juga telah terbukti menunjukkan bahawa alternatif kepada produk tembakau seperti vape adalah lebih selamat dan berupaya membantu pengguna untuk berhenti merokok.
Selain daripada faktor kesihatan, pertambahan kepada penggunaan vape juga adalah didorong oleh harga rokok yang sangat tinggi di Malaysia.
‘Rakyat kini sudah sekian lama terbeban dengan kos sara hidup yang tinggi, dan dengan mengawalselia produk alternatif tembakau seperti vape sama seperti pengawalseliaan rokok, ia semestinya akan menambahkan kesengsaraan rakyat,” ujarya.
Move juga berpendapat, akta tersebut jelas tidak mengendahkan langsung hak pengguna untuk memilih gaya hidup mereka sendiri.
“Kami menyokong jika polisi baharu itu dihadkan hanya untuk rokok biasa dan kami bersetuju industri vape ini memerlukan regulasi, namun kami sebulat suara menolak sekeras-kerasnya cadangan untuk vape dan produk alternatif rokok lain daripada menjadi sebahagian daripada GEG,” jelasnya. -KOSMO! ONLINE


Sorok pistol, dadah RM19,250 dalam semak
Oleh ROSLIZA MOHAMED

1 Ogos 2022, 7:11 pm
KOTA BHARU – Polis merampas sepucuk pistol selepas menahan tiga individu termasuk pasangan kekasih yang dipercayai terlibat dalam kegiatan mengedar dadah jenis pil kuda dan ganja RM19,250 berhampiran kawasan sebuah rumah di Kampung Kedemit, Palekbang dekat Tumpat minggu lalu.
Pemangku Ketua Polis Kelantan, Datuk Muhamad Zaki Harun berkata, kesemua suspek berusia 27 dan 39 tahun itu dicekup dalam serbuan Ops Tapis Khas yang dijalankan kira-kira pukul 11 malam pada Rabu lalu.
Menurutnya, semasa serbuan dijalankan, polis menjumpai pistol jenis S&W .357 magnum di dalam bekas plastik di atas tanah bersama bekas berisi 29 butir peluru yang disembunyikan di dalam kawasan semak berhampiran rumah tersebut.
“Siasatan lanjut di kawasan itu turut membawa kepada penemuan sebanyak 800 biji pil kuda dan ganja seberat 225 gram dianggarkan bernilai RM19,250 yang berada di dalam satu bekas tin di atas tanah.
“Ujian saringan itu terhadap ketiga-tiga suspek mendapati mereka positif methaphetamine. Selain itu, setiap suspek masing-masing mempunyai rekod kesalahan lampau antara tiga hingga 11 kes,” katanya pada sidang di Ibu Pejabat Polis Kontinjen Kelantan di sini hari ini.
Mengulas lanjut, menurut Muhamad Zaki, polis turut merampas sebuah kereta jenis Honda Jazz, motosikal jenis Yamaha Y15ZR dan seutas jam tangan bernilai RM4,000.

Tambahnya, kesemua suspek direman selama tujuh hari bagi membantu siasatan mengikut Seksyen 39B Akta Dadah Berbahaya 1952, Seksyen 8 Akta Senjata Api (Penalti Lebih Berat) 1971 dan Seksyen 8 (A) Akta Senjata Api 1960.
Sementara itu, menurut Muhamad Zaki, polis turut menahan seorang buruh dan merampas sebanyak 2,600 biji pil kuda bernilai RM26,000 dalam serbuan berasingan di sebuah rumah di Felda Kemahang, Tanah Merah, Jumaat lalu.
“Serbuan dijalankan pada pukul 12.40 tengah hari sebelum mendapati suspek yang berusia 23 tahun menyimpan dadah-dadah itu di dalam sebuah beg galas.
“Siasatan mendapati, suspek yang positif dadah jenis methamphetamine mempunyai satu rekod kesalahan lampau,” katanya.
Tambah Muhamad Zaki, suspek direman selama enam hari bermula Sabtu lalu dan kes disiasat mengikut Seksyen 39B Akta Dadah Berbahaya 1952. – KOSMO! ONLINE


Tak mampu bayar penyanyi, ibu pengantin sendiri menyanyi dangdut
Oleh KOSMO!

1 Ogos 2022, 8:30 pm
JAKARTA – Sebuah video tular di media sosial Indonesia memaparkan tindakan ibu seorang pengantin perempuan terpaksa naik ke pentas untuk menyanyi kerana tidak mampu membayar upah penyanyi dangdut yang diundang oleh anaknya, lapor laman berita Suara.com.
Berdasarkan video yang tular di media sosial itu, ibu pengantin perempuan pada awalnya naik ke  pentas dan membuat pengakuan kepada tetamu bahawa dia tidak mampu membayar upah penyanyi yang diundang untuk memeriahkan acara tersebut.
“Si ibu menjelaskan bahawa dia tidak tahu penyanyi dangdut yang diundang anaknya merupakan penghibur yang memiliki kadar bayaran tinggi.
“Dia juga mengaku bahawa penyanyi tersebut dijemput kerana anaknya mahu dipandang tinggi dengan menampilkan hiburan pada majlis perkahwinannya.
“Keadaan itu membuatkan ibu pengantin terpaksa menyanyi sebuah lagu kerana tidak sanggup membayar penyanyi tersebut,” demikian menurut keterangan pada klip video itu.
Tambah keterangan pada video tersebut,  bayaran yang dikenakan oleh penyanyi dangdut itu adalah sekitar 34 juta hingga 40 juta rupiah (RM10,181 hingga RM11,978).

Pengantin perempuan sendiri dikatakan baru membayar wang deposit sebanyak 10 juta rupiah (RM2,994).
Video itu menjadi tular dengan ramai netizen menyalahkan si anak kerana dikatakan menyusahkan ibu bapa dengan menjemput penyanyi yang perlu dibayar mahal.
“Mahu berkahwin tetapi menyusahkan ibu bapa,” kata seorang netizen.
“Jangan salahkan penyanyi. Saya berpendapat ini semua salah si anak. Nasihat saya, ibu bapa jangan hiraukan lagi urusan anak seperti ini,” kata seorang lagi pengguna. – Agensi


Lelaki geram belasah teman wanita di pawagam kerana minta berpisah
Oleh KOSMO!

1 Ogos 2022, 9:00 pm
JAKARTA – Gara-gara tidak dapat menerima kenyataan kekasihnya ingin memutuskan hubungan, seorang lelaki di Indonesia membelasah teman wanitanya di sebuah pawagam dan tidak menghiraukan orang ramai yang cuba menenangkannya, lapor laman berita Dream.co.
Berdasarkan klip video yang tular di media sosial, kejadian itu dikatakan berlaku di pawagam sebuah pusat beli-belah di Pekanbaru, wilayah Riau.
Video berdurasi seminit itu memaparkan beberapa pengawal keselamatan berusaha menahan lelaki berkenaan kerana menimbulkan kekecohan.
Dia sebelum itu dilihat menarik kepala seorang wanita yang dipercayai teman wanitanya.
Menurut laporan, lelaki berkenaan berang kerana tidak dapat menerima kenyataan bahawa teman wanitanya meminta untuk memutuskan hubungan sebelum mengamuk dan membelasahnya.
Dia juga meminta wanita tersebut mengembalikan semua hadiah yang pernah diberikan selama mereka saling mengenali.

Meskipun dileraikan oleh pengawal keselamatan, lelaki berkenaan masih tidak berpuas hati dan cuba menarik teman wanitanya ke arahnya.
Tindakan itu mendatangkan kecederaan pada lengan mangsa sebelum lelaki itu bertindak melampaui batas dengan cuba menendangnya.
Perbuatannya itu bagaimanapun berjaya dihalang oleh seorang pengawal keselamatan sebelum teman wanitanya beredar dari kawasan itu.
Video tersebut menjadi tular dengan netizen memberikan pelbagai komen.
“Mujur gadis itu terselamat (daripada lelaki kaki pukul) sebelum sempat berkahwin,” kata seorang netizen.
“Pasti sudah banyak wang dibelanjakan ke atas teman wanitanya,” kata seorang lagi pengguna media sosial. – Agensi


IGB fokus pasaran kurier, logistik di Bandar Puncak Alam
Oleh KOSMO!

1 Ogos 2022, 8:00 pm
PETALING JAYA – Ingenieur Gudang Berhad (IGB)  dahulunya dikenali sebagai Dynaciate Group Berhad bercadang untuk membangunkan tanah seluas 9.32 hektar di Bandar Puncak Alam, Selangor yang berharga RM30.45 juta untuk memfokuskan kepada pasaran kurier dan logistik.
Pengarah Eksekutif IGB, Melvin Lim berkata, projek tersebut bakal menjadi perhatian para pemain dalam industri tersebut kerana ia terletak dalam kawasan strategik.
 Cadangan pengambilalihan hartanah yang tertakluk kepada kelulusan pemegang saham dan ia dijangka siap menjelang suku ketiga 2024 itu bakal dikendalikan oleh anak syarikat milik penuh IGB, Magnitude Resources Sdn Bhd.
Syarikat berkenaan telah memeterai perjanjian jual beli bersyarat (SPA) dengan Yuwang Development Sdn Bhd (YDSB) serta  Global Bloom Sdn Bhd (GBSB) untuk pengambilalihan tanah perindustrian pegangan pajakan seluas 9.32 ekar di Bandar Puncak Alam, Selangor.
Ini adalah cadangan pengambilalihan hartanah keempat yang dibuat IGB dalam tempoh kurang daripada dua bulan susulan pengukuhan aktivitinya dalam segmen pelaburan hartanah.
 “Kami secara agresif meninjau kaedah untuk terus maju dalam dalam pasaran pelaburan hartanah kerana ia mempunyai permintaan yang lebih kukuh dan memiliki margin yang lebih baik,” katanya dalam kenyataan.

Selain itu, Lim menerangkan, pihaknya juga akan terus mencari sumber bank tanah atau hartanah baharu di lokasi mudah diakses yang mempunyai potensi pembangunan.
“Pada masa hadapan, kami berharap dapat menjana keuntungan yang baik untuk kumpulan daripada gabungan pendapatan sewa berulang serta peningkatan nilai harta tanah,” jelasnya. -KOSMO!ONLINE


Harga maksimum minyak masak 5kg RM34.70, bakal diumum setiap bulan
Oleh MOHD RASDAN AHMAD

1 Ogos 2022, 8:20 pm
KUALA LUMPUR – Kerajaan telah memutuskan harga maksimum bagi minyak masak sawit tulen tidak bersubsidi dalam botol lima kilogram (kg) ditetapkan pada harga RM34.70 berkuat kuasa 8 Ogos nanti.
Pengerusi Pasukan Khas Jihad Tangani Inflasi, Tan Sri Annuar Musa berkata, keputusan penetapan harga maksimum tersebut akan dibuat secara bulanan bermula bulan ini.
Jelasnya, penetapan tersebut dibuat berdasarkan harga Minyak Sawit Mentah (CPO) yang akan diumumkan oleh Lembaga Minyak Sawit Malaysia (MPOB) pada setiap bulan.
“Satu kaedah pengiraan akan ditentukan oleh Kementerian Perdagangan Dalam Negeri dan Hal Ehwal Pengguna (KPDNHEP) setelah berunding dengan pemain-pemain industri bagi memastikan margin keuntungan.
“Bagi bulan Ogos, MPOB telah memaklumkan harga minyak sawit purata bagi bulan yang lepas iaitu bulan Julai, ialah pada RM4,631 matrik tan.
” Berdasarkan pada harga tersebut, harga jualan minyak masak dalam botol lima kilogram telah diputuskan untuk ditetapkan pada RM34.70, ” jelasnya pada sidang akhbar di Parlimen hari ini.

Tambahnya lagi, dari tarikh yang diumumkan hari ini, penguatkuasaan di kedai-kedai di peringkat runcit hendaklah mula dilaksanakan tujuh hari kemudian iaitu bermula 8 Ogos ini.
” Pihak KPDNHEP akan ambil langkah untuk wartakan harga maksimum yang ditetapkan ini dan ia dibuat dalam tempoh seminggu bagi membolehkan pelaksanaan dilakukan pada 8 Ogos.
“Pada bulan-bulan akan datang, keadah sama akan dikekalkan di mana setiap 1 hari bulan MPOB akan buat pengumuman harga,” jelasnya. – KOSMO! ONLINE


Tangga stesen kereta api di Jepun keluarkan bunyi melodi
Oleh KOSMO!

1 Ogos 2022, 8:00 pm
TOKYO – Laluan bertangga sebuah stesen kereta api di Jepun ditukar menjadi papan kekunci piano gergasi yang mengeluarkan bunyi melodi apabila dipijak oleh pengunjung, lapor akhbar Mainichi semalam.
Syarikat pengendali laluan kereta api Nishi-Nippon Railroad Co. dan kerajaan tempatan Fukuoka memasang tangga piano tersebut pada 29 Julai lalu sebagai daya tarikan selain meningkatkan kesihatan penumpang menerusi senaman ringan ketika melangkah di atas tangga.
Ia dipasang di laluan keluar arah utara stesen kereta api Nishitetsu Fukuoka (Tenjin) di bandar Chuo. Orang ramai  teruja menikmati bunyi  melodi yang dihasilkan apabila memijak tangga tersebut pada hari pertama ia dipasang.
Nota melodi piano itu mengeluarkan bunyi pada anak tangga keempat hingga 18 daripada sejumlah 44 anak tangga.
Pihak berkuasa memasang sensor infra merah di kedua-dua kawasan laluan tangga tersebut. Pijakan kaki akan memberi isyarat kepada pancaran infra merah, seterusnya mencetuskan sensor yang mengeluarkan bunyi melodi piano.
Kerajaan bandar tersebut berharap  tangga itu dapat menggalakkan penumpang untuk bersenam sambil berseronok.

Pemilihan tangga untuk projek tersebut dibuat kerana kira-kira 100,000 penumpang menggunakan stesen Fukuoka (Tenjin) setiap hari pada tahun 2021, kebanyakan mereka adalah pekerja sektor korporat.
Kerajaan berharap semakin ramai penumpang akan memilih untuk menggunakan tangga piano tersebut yang akan beroperasi  hingga 11 September depan. – Agensi


Pekerja kilang maut dilibas bilet besi
Oleh MOHD YUNUS YAKKUB

1 Ogos 2022, 6:46 pm
KLANG – Jabatan Keselamatan dan Kesihatan Pekerjaan (JKKP) melakukan siasatan lanjut berhubung kematian seorang pekerja kilang pembuatan logam dilibas bilet besi di kawasan Perindustrian Bukit Raja, di sini baru-baru ini.
Dalam kejadian kira-kira pukul 10 pagi pada Jumaat lalu, mangsa berusia 51 tahun meninggal dunia di lokasi kejadian akibat terkena bilet itu yang diangkat menggunakan jentera overhead travelling crane (OTC).
JKKP Selangor berkata, siasatan awal mendapati ketika kejadian mangsa berusia 51 tahun sedang menjalankan kerja-kerja penyenggaraan tundish atau peranti yang digunakan dalam pemutus logam yang terletak di laluan OTC.
Katanya, operator OTC hanya menyedari mangsa terbaring di kawasan tersebut selepas meletakkan bilet besi di bahagian scrap dari tempat pemunggahan.
“Sewaktu ditemui didapati mangsa cedera parah dan disahkan meninggal dunia di lokasi kejadian oleh petugas kesihatan,” katanya dalam kenyataan hari.
Menurut beliau, JKKP Selangor telah mengeluarkan Surat Arahan Larangan Kacau Ganggu tempat kejadian kepada pemilik kilang dan notis larangan serta-merta bagi menghentikan kerja-kerja mengangkat menggunakan OTC.

Tambahnya, notis pembaikan turut dikeluarkan bagi syarikat itu mengadakan prosedur kerja selamat bagi kerja-kerja penyenggaraan jentera.
“Siasatan lanjut masih dijalankan bagi mengenal pasti punca-punca kemalangan dan pihak yang bertanggungjawab ke atas kemalangan tersebut.
“Kes disiasat mengikut Akta Keselamatan dan Kesihatan Pekerjaan 1994,” jelasnya.- KOSMO! ONLINE


Ainul Mardhiah ditidurkan, virus merebak semua anggota badan
Oleh DIYANATUL ATIQAH ZAKARYA

1 Ogos 2022, 6:59 pm
MELAKA – Bapa Ainul Mardhiah Ahmad Safiuddin Ahmad Razak memaklumkan kanak-kanak itu sedang ditidurkan dan menggunakan bantuan ventilator di Unit Rawatan Rapi Pediatrik (PICU).
Dalam kenyataan dikeluarkan petang tadi, Ahmad Safiuddin berkata, doktor mengesahkan Ainul telah terkena jangkitan kuman dan virus itu merebak hampir ke semua anggota.
Dia bagaimanapun tidak mendedahkan lokasi anaknya dirawat.
“Ainul dapat jangkitan kuman dan kemungkinan ada sekali virus. Serangan kali ini agak kuat dan cepat. Serangan di tahap kritikal.
“Ainul mula tunjuk tanda pada hari Jumaat lalu, itu pun hanyalah batuk biasa dan secretion (rembesan) mula banyak tetapi belum demam.
“Pada hari ketiga (Ahad) kami tengok keadaannya masih tak pulih, kami bawa ke hospital untuk membuat pemeriksaan dan prosedur x-ray (sinar-x) dibuat nampak paru-parunya penuh tompok putih, begitu juga pada ususnya,” katanya.

Tambahnya lagi, doktor turut memaklumkan jangkitan itu berbahaya dan memutuskan untuk menggunakan ventilator ekoran virus tersebut dikesan mula merebak hampir ke semua bahagian.
“Hari ini (Isnin), doktor putuskan untuk sokong Ainul guna ventilator sebab virus itu mula merebak hampir di semua tempat. Para doktor di sini buat sehabis baik,” katanya.
Terdahulu, Kosmo! melaporkan, Ainul yang dahulunya pernah mendapat perhatian rakyat Malaysia selepas menjalani pembedahan di London menghidap Germ Cell Tumor kini berada Unit rawatan rapi Pediatrik (PICU) ekoran jangkitan kuman di dalam badannya.
Perkara sedih itu dikongsi ibunya, Nurul Erwani Zaidi menerusi Instagram hari ini.
Dr. Nur Amalina Che Bakri yang sebelum ini membantu Ainul menjalani pembedahan mengeluarkan tumor seberat 200 gram di dalam mulutnya di London pada 2019 turut menciap mengenai berita duka itu di laman sosial Twitternya.
“Baru sahaja mendapat khabar berita daripada ibu Ainul. Ya Allah, marilah kita sama-sama doakan untuk adik Ainul. Semoga cepat sembuh.
“Ainul sayang , you have done it many times before, you can do it again! Keep fighting sayang! InsyaAllah,” ciapnya. – KOSMO! ONLINE


Saarani arah Perhilitan Perak atasi kejadian gajah serang manusia
Oleh LIYANA RAMLI

1 Ogos 2022, 6:55 pm
IPOH – Menteri Besar Perak, Datuk Seri Saarani Mohamad mengarahkan Jabatan Perlindungan Hidupan Liar dan Taman Negara (Perhilitan) negeri mengambil inisiatif untuk mengelakkan kejadian gajah mengganggu penduduk hingga mencederakan mereka seperti yang berlaku di Gerik kelmarin.
Dalam kejadian itu, seorang wanita Orang Asli berusia 30 tahun di Kampung Katong RPS Kemar, Gerik cedera diserang seekor gajah liar di belakang rumahnya
Kejadian pada pukul 6.30 petang Sabtu lalu itu menyebabkan mangsa patah tangan dan kaki kanan selain cedera pada bahagian perut dan kini dirawat di Unit Rawatan Rapi (ICU) Hospital Taiping.
Saarani berkata, kawasan kejadian di RPS Kemar terletak dalam kawasan hutan dan Orang Asli di situ berkongsi hidup dengan haiwan liar itu.
Katanya, kejadian gajah masuk ke kawasan penempatan penduduk bukanlah pertama kali dilaporkan.
“Hanya Perhilitan yang boleh menghalau gajah liar ini, jadi saya harap Pengarah Perhilitan akan mengambil inisiatif untuk pergi melihat cara bagaimana untuk mengelakkan gajah-gajah ini datang mengganggu manusia.

“Kita tak boleh tiba-tiba menghantar orang yang bukan dalam hidang kuasa untuk menghalau gajah ini,” katanya kepada pemberita pada Program Bersama Bekas Tentera di Kompleks Komuniti Taman Perpaduan, Ulu Kinta di sini hari ini.
Saarani berkata, Perhilitan lebih pakar untuk menghalau haiwan liar itu dan perkara itu bukan tindakan yang mudah kerana hutan merupakan habitat haiwan itu. – KOSMO! ONLINE


1MDB: PDRM selesai rakam percakapan bekas Peguam Negara
Oleh MUHD AFIQ AL-HAFIZ MAT YUSOF

1 Ogos 2022, 6:41 pm
KUALA LUMPUR – Polis Diraja Malaysia (PDRM) mengesahkan telah selesai merakam percakapan bekas Peguam Negara, Tan Sri Mohamed Apandi Ali berhubung dakwaan salah guna kuasa dalam siasatan 1Malaysian Development Berhad (1MDB).
Setiausaha Polis Diraja Malaysia (SUPM), Datuk Noorsiah Mohd. Saaduddin dalam kenyataan berkata, rakaman percakapan telah diambil hari ini kira-kira pukul 2.30 petang dan selesai pukul 3.45 petang.
Bagaimanapun, lokasi rakaman percakapan tersebut masih tidak diketahui dan PDRM juga mengesahkan proses tersebut tidak dibuat di Bukit Aman.
Kosmo! semalam melaporkan, PDRM akan mengambil keterangan Tan Sri Mohamed Apandi Ali di Bukit Aman pukul 2.30 petang bagi membantu siasatan berhubung dakwaan salah guna kuasa dalam siasatan 1MDB. – KOSMO! ONLINE.


Lelaki putus kaki digilis kereta api semasa tidur di landasan
Oleh KOSMO!

1 Ogos 2022, 7:00 pm
BANGKOK – Seorang lelaki di Thailand kehilangan kakinya akibat digilis kereta api selepas tertidur di landasan kerana mabuk, lapor laman berita Thaiger semalam.
Insiden berlaku Sabtu lalu di perbandaran Nong Prue di daerah Lamung, Chon Buri.
Lelaki yang identitinya tidak didedahkan itu dianggarkan berusia 40 tahun. Dia dikatakan sangat mabuk ketika ditemui Polis Nong Prue yang menerima aduan kes itu pukul 4.30 petang (waktu tempatan).
Polis yang tiba di lokasi kejadian mendapati lelaki itu menangis teresak-esak dalam kesakitan kerana kakinya putus akibat digilis kereta api yang melalui landasan.
Polis menemui botol arak jenis wiski Thai berhampiran lokasi kejadian. Mangsa didapati menghabiskan sebotol minuman keras itu dan sangat mabuk lalu tertidur di landasan kereta api dengan meletakkan kaki di atas landasan, manakala kepala dan badannya di tepi landasan.
Semasa kereta api menghampirinya, konduktor kereta api ternampak sesuatu di hadapan landasan dan memberitahu kakitangannya. Mereka tidak dapat melihat dengan jelas dan menyangka ia adalah sejenis kayu atau sesuatu yang serupa, menghalang trek.

Walaupun mereka berhasil mengesan seorang lelaki pengsan di landasan, kereta api itu tidak dapat dihentikan dengan cukup pantas untuk mengelak perlanggaran.
Lelaki itu dibawa ke hospital tempatan bersama-sama dua kakinya yang terputus pada paras lutut.
Menurut maklumat terkini yang diperoleh, mangsa masih berada di hospital selepas menjalani pembedahan kecemasan. Dia dijangka bertahan hidup tetapi kakinya tidak mungkin boleh disambung semula. – Agensi


Kanak-kanak tidur kurang 9 jam berisiko alami masalah kognitif
Oleh KOSMO!

1 Ogos 2022, 6:30 pm
BALTIMORE, MARYLAND – Satu kajian mendapati  kanak-kanak  dalam lingkungan usia pelajar sekolah rendah yang tidur kurang  sembilan jam setiap hari berisiko mengalami perbezaan ketara di kawasan otak yang berfungsi berkaitan memori dan kecerdasan, lapor laman berita Wion News semalam.
Hasil kajian  pasukan penyelidik Fakulti Perubatan Universiti  Maryland (UMSOM) itu dikaitkan dengan masalah kesihatan mental seperti tekanan, kegelisahan dan tingkah laku impulsif dalam kalangan kanak-kanak yang kurang tidur berbanding mereka yang tidur antara sembilan hingga 13 jam.
Pasukan penyelidik itu menganalisis maklumat yang dikumpulkan  daripada lebih 8,300 kanak-kanak berumur sembilan hingga 10 tahun yang mengambil bahagian dalam kajian Pembangunan Kognitif Otak Remaja (ABCD).
“Kami mendapati  kanak-kanak yang tidur kurang  sembilan jam semalam mengalami kekaburan di kawasan  otak yang mengawal perhatian, memori dan perencatan berbanding mereka yang cukup tidur.
“Perbezaan ini berterusan selepas dua tahun sekali gus membayangkan bahaya jangka panjang bagi kanak-kanak yang tidak cukup tidur,” kata pengarang kajian, Profesor Ze Wang.
Kajian tersebut adalah antara kajian pertama yang menunjukkan kemungkinan kesan jangka panjang kurang tidur kepada perkembangan neurokognitif kanak-kanak. – Agensi


[VIDEO] Berani dia langgar kereta anak Sultan Johor
Oleh MOHAMAD FAIZAL HASHIM

1 Ogos 2022, 5:42 pm
JOHOR BAHRU – Tunku Temenggong Johor, Tunku Idris Iskandar Sultan Ibrahim berkongsi kekecewaan di Instagram apabila kereta kesayangannya bergeser dengan sebuah kereta BMW di hadapan sebuah kedai di Jalan Serampang, Taman Pelangi di sini hari ini.
Tunku Idris turut berkongsi gambar keretanya yang tercalar dan gambar kereta yang melanggarnya selain rakaman televisyen litar tertutup (CCTV) yang memaparkan insiden itu.
Menurut rakaman CCTV tersebut, kejadian berlaku pada pukul 2.17 petang tadi ketika pemandu BMW bernombor pendaftaran Singapura itu masuk ke ruang parkir yang kosong.
Video berdurasi 60 saat itu menunjukkan pemandu lelaki keluar daripada kenderaan tersebut dan berlalu pergi melewati kenderaan Tunku Idris tanpa melihat sekiranya berlaku kerosakan atau tidak.
Difahamkan, kereta dipandu Tunku Idris itu ialah kereta elektrik buatan Honda iaitu Honda E, kereta yang menggunakan 100 peratus elektrik dan tidak mempunyai enjin.
Harga seunit kereta model tersebut bagi pasaran negara ini bermula RM210,000.

Turut difahamkan hanya terdapat empat unit sahaja kereta model itu yang berada di Malaysia dan salah sebuahnya dimiliki oleh Tunku Idris.
Ketika diminta mengulas mengenai kejadian itu, Ketua Polis Daerah Johor Bahru Selatan, Asisten Komisioner Raub Selamat berkata, pihaknya mengambil maklum mengenai kejadian tersebut.
Katanya, laporan polis mengenai kejadian tersebut sedang dilakukan.- KOSMO! ONLINE


BN mahu RUU Sumbangan Politik dibentang secepat mungkin
Oleh MOHD. HUSNI MOHD. NOOR

1 Ogos 2022, 6:51 pm
PUTRAJAYA – Barisan Nasional (BN) mahu Rang Undang-Undang (RUU) Sumbangan Politik dapat dibentangkan sekurang-kurangnya pada bacaan kali pertama pada sidang Dewan Rakyat kali ini.
Setiausaha Agungnya, Datuk Seri Dr. Zambry Abdul Kadir berkata, RUU berkenaan adalah antara agenda yang dimulakan dan diperjuangkan BN selama ini.
Beliau berkata, RUU Sumbangan Politik adalah satu komitmen BN malah, ia adalah cadangan awal yang dikemukakan BN sebelum Pilihan Raya Umum Ke-14 (PRU-14) lagi.
“Kita mahu supaya masalah akauntabiliti, ketelusan dan pergerakan wang sesuatu parti politik dapat ditentukan pada satu proses undang-undang.
“Jadi, kita harapkan ia (RUU Sumbangan Politik) dapat diluluskan seperti mana kita lihat RUU Anti Lompat Parti diluluskan sebelum ini,” katanya ketika ditemui selepas menyempurkan majlis penutup Forum Polisi Cukai Malaysia Ke-3 di sini hari ini.
Katanya, beliau juga berharap RUU itu dapat diluluskan sebelum PRU-15 namun, tarikh pilihan raya itu masih tidak diketahui.

Ditanya mengenai pelantikan Datuk Seri Tengku Zafrul Tengku Abdul Aziz sebagai Bendahari BN Selangor, Zambry berkata, ia satu pelantikan yang baik memandangkan Tengku Zafrul juga adalah anak jati Selangor.
Malah, katanya, pelantikan itu juga dapat memberi impak besar kerana latar belakang beliau selalu Menteri Kewangan.
“Saya yakin dengan kemampuan Tengku Zafrul dan beliau dapat berikan yang terbaik kepada BN Selangor,” katanya.
Ditanya sama ada pelantikan itu kaitan dengan ura-ura mahu meletakkan Tengku Zafrul sebagai calon di Kuala Selangor, Zambry berkata, perkara itu akan diputuskan di peringkat BN.
“Pelantikan beliau amat positif kepada BN kerana kita selama ini sentiasa kemukakan calon muda dan baharu seperti yang dapat kita saksikan dalam pilihan raya negeri di Melaka dan Johor baru-baru ini,” katanya.
Katanya, BN sentiasa mahu tampilkan wajah baharu bagi mendapatkan impak yang baik sekali gus membawa perubahan. – KOSMO! ONLINE


Hujan lebat di 5 negeri malam ini
Oleh NOR AZIAH MAT NOH

1 Ogos 2022, 7:04 pm
PETALING JAYA – Jabatan Meteorologi Malaysia (MetMalaysia) menjangkakan keadaan hujan lebat serta ribut petir di lima negeri menjelang malam ini.
MetMalaysia dalam satu kenyataan di Facebook tadi memaklumkan antara kawasan yang terlibat adalah negeri Kedah melibatkan daerah Baling dan Kulim.
“Di Perak, cuaca buruk yang sama dilihat tertumpu bagi daerah Larut, Matang Dan Selama, Hulu Perak serta Kuala Kangsar.
“Hujan lebat serta ribut petir turut berlaku di negeri Kelantan melibatkan kawasan Jeli, Tanah Merah dan Kuala Krai,” katanya dalam satu kenyataan hari ini.
Sementara itu, cuaca yang sama dijangka melanda negeri Pahang termasuk Bentong, Temerloh dan Bera.
Di Sarawak pula, kawasan yang terlibat adalah Sarikei (Meradong), Sibu, Mukah (Tanjung Manis, Daro dan Matu) serta daerah Limbang.

Tambahnya, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam. – KOSMO! ONLINE


Engku Emran masih simpan foto Nabila
Oleh KOSMO!

1 Ogos 2022, 6:27 pm
PETALING JAYA – Suami usahawan Noor Nabila iaitu Engku Emran masih menyimpan gambar perkahwinan dan gambar mereka berdua dalam akaun Instagramnya.
Bahkan, profil akaun media sosial Emran, 47, juga masih menggunakan gambar bersama isterinya yang juga kakak kepada selebriti terkenal, Neelofa.
Kali terakhir Emran memuat naik gambar bersama isterinya itu kira-kira lima bulan lalu sewaktu mereka berdua menyambut ulang tahun perkahwinan pada Mac lalu.
Menerusi gambar terakhir yang dikongsikan itu, kelihatan Emran dan Noor Nabila seperti baru selesai menunaikan solat secara berjemaah.
“Memerhati dan menyayangi awak sekuat tenaga saya. Selamat ulang tahun Noorku,” tulis Emran.
Sejak semalam, status rumah tangga pasangan itu menjadi teka-teki ramai selepas Noor Nabila dilihat memadam kesemua gambar bersama suaminya
termasuk gambar hari perkahwinan mereka.

Sebelum itu, desas-desus timbul apabila Noor Nabila tidak lagi memuat naik gambar suaminya di dalam media sosial.
Noor Nabila yang merupakan ibu kepada seorang anak itu bagaimanapun memberitahu, rumah tangganya bersama Emran berada dalam keadaan baik dan menafikan berlaku keretakan dalam hubungan mereka.
Kata Noor Nabila, dia memilih untuk menjaga privasi perkahwinan mereka daripada tatapan umum dan tidak berkongsi gambar dalam media sosial. Noor Nabila dan Emran melangsungkan perkahwinan mereka secara rahsia pada 19 Mac 2021 dalam majlis yang cukup ringkas tetapi meriah.
Noor Nabila sebelum itu pernah mendirikan rumah tangga dengan pelakon popular, Sharnaaz Ahmad pada 31 Mac 2017, namun jodoh mereka tidak panjang apabila berpisah pada 9 Julai 2020.
Hasil perkahwinan itu, mereka dikurniakan seorang cahaya mata, Jebat Jayden.
Emran pula pernah berkahwin dengan selebriti terkenal Indonesia, Laudya Cynthia Bella pada 2017 sebelum bercerai pada tahun 2020.
Emran juga memiliki seorang cahaya mata perempuan, Engku Alisya hasil perkongsian hidup bersama primadona filem Melayu, Erra Fazira.


28 lelaki, penjawat awam dicekup judi laga ayam
Oleh DIYANATUL ATIQAH ZAKARYA

1 Ogos 2022, 5:25 pm
MELAKA – Keghairahan sekumpulan 28 lelaki termasuk dua penjawat awam bermain judi laga ayam membawa padah apabila dicekup di Taman Seri Duyong Seksyen 2, di sini, semalam.
Dalam serbuan kira-kira pukul 1.45 pagi itu, kesemua suspek berusia antara 35 hingga 56 tahun itu diberkas sepasukan pegawai dan anggota Cawangan D7 Bahagian Siasatan Jenayah Ibu Pejabat Polis Daerah Melaka Tengah.
Ketua Polis Daerah Melaka Tengah, Asisten Komisioner Christopher Patit berkata, ketika serbuan dilakukan kesemua suspek bertindak melarikan diri dan meninggalkan peralatan termasuk ayam bagi mengelak dicekup polis.
Katanya, kawasan itu bagaimanapun telah dikepung pihak polis dan kesemua yang terlibat berjaya diberkas.
“Mengikut maklumat diberikan, kegiatan ini telah berlangsung sejak lima bulan lalu dan diadakan pada setiap hujung minggu pertama serta keempat pada pukul 10 malam sehingga 4 pagi mengikut kepada permintaan setempat.
“Jumlah tertinggi judi mencecah RM550 untuk sekali pertaruhan dan paling rendah adalah RM110,” katanya dalam satu kenyataan akhbar di sini, hari ini.

Tambahnya, rata-rata peserta bagaimanapun akan meletakkan wang taruhan sebanyak RM220.
Mengulas lanjut beliau berkata, dalam serbuan itu pihak polis turut merampas wang tunai berjumlah RM11,000 dan peralatan yang digunakan bagi kegiatan judi termasuk enam ayam jantan hidup, tiga sangkar dan kotak tempat simpan ayam.
“Selain itu, kita sita gelanggang getah, dua jam, enam unit taji ayam tiruan, tiga lampu dan masing-masing satu lampu kalimantang, kerusi serta bangkai ayam jantan.
“Kesemua mereka disiasat mengikut Seksyen 7(2) Akta Rumah Judi Terbuka 1953 dan Seksyen 3 (1) Langkah-Langkah Pencegahan Penganiayaan Terhadap Binatang 1962,” katanya.
Katanya, kesemua yang ditahan bagaimanapun dibebaskan dengan jaminan polis atas faktor usia dan kesihatan. – KOSMO! ONLINE


Polis Thai rampas 180,000 pil methamphetamine
Oleh KOSMO!

1 Ogos 2022, 5:30 pm
BANGKOK – Pihak berkuasa Thailand merampas 180,000 pil methamphetamine yang ditinggalkan di tebing sebatang sungai dalam wilayah Nakhon Phanom pada Sabtu lalu, lapor laman berita Thaiger.
Ketika kejadian, anggota-anggota renjer yang meronda di Sungai Mekong itu melihat sekumpulan lelaki menaiki sebuah bot panjang.
Kumpulan lelaki berkenaan mengeluarkan guni dari dalam bot dan meninggalkannya di tebing sungai sebelum melarikan diri.
Dalam guni itu, pasukan renjer menemui 180,000 pil methamphetamine bernilai kira-kira 20 juta baht (RM2.46 juta) yang diisi dalam 90 bungkusan plastik.
Pil-pil itu dipercayai diseludup dari Thailand ke Laos dan kemudian kembali ke Thailand.
Leftenan Polis, Wanchat Muanpuen berkata, lebih 10 tan pil methamphetamine telah dirampas di sepanjang sempadan Mekong dalam wilayah Nakhon Phanom pada tahun ini.

Berita rampasan itu disiarkan selepas Biro Pembanterasan Narkotik menyerang kartel dadah di wilayah Songkhla selatan Thai baru-baru ini. Polis merampas 631 kilogram (kg) kristal methamphetamine bernilai 600 juta baht (RM73.8 juta) dalam serbuan itu.
Mereka turut merampas tiga buah kereta dan sebidang tanah beserta rumah yang disyaki digunakan untuk mengedar dadah. Dalam serbuan yang dibuat pada 22 Jun lalu itu, sejumlah 402,000 pil methamphetamine turut dirampas.
Pada April lalu, polis Thailand menahan lebih 120,000 suspek berkaitan dadah dalam tempoh enam bulan lalu. Mereka merampas aset pengedar-pengedar dadah bernilai lebih 2.4 bilion baht (RM296.6 juta) dan merampas lebih 260 juta pil bahan haram termasuk methamphetamine. – Agensi


Pelakon Adrea dedah bercerai dua bulan lalu
Oleh MOHD. HAIKAL ISA

1 Ogos 2022, 5:10 pm
PETALING JAYA – Pelakon Adrea, 45, kini berstatus ibu tunggal selepas bercerai dengan bekas suami, Zul Selamat, 32, lebih dua bulan lalu.
Adrea atau nama sebenarnya, Nik Adrea Nik Abdullah memaklumkan, dia sudah mencuba yang terbaik mempertahankan rumah tangganya namun akhirnya terpaksa memilih jalan untuk berpisah.
“Bukan tak berusaha, macam-macam perkara saya lakukan kerana saya sayang perkahwinan kami. Bagaimanapun, kalau memang sudah tiada jodoh panjang, apa boleh saya buat.
“Saya bercerai dengan bekas suami lebih dua bulan lalu, sekarang masih dalam idah. Sebenarnya, masalah rumah tangga kami terjadi sejak dua tahun setengah. Itulah, kita mampu merancang tapi Tuhan menentukan.
“Memang sudah tidak sehaluan. Komunikasi antara kami pun sudah tiada. Saya sendiri sebagai isteri tak pasti apa punca keretakan hubungan kami sebab bekas suami pun tak cakap atau luahkan,” kata Adrea.
Pelakon filem Blok 404 itu ditemui usai majlis perasmian Koperasi Penerbit Filem Malaysia Malaysia Berhad (Kopelem) di Perbadanan Kemajuan Filem Nasional Malaysia (Finas), Hulu Klang, baru-baru ini.

Dedah Adrea lagi, disebabkan masalah rumah tangga, dia mengalami kemurungan yang menjejaskan kesihatan mentalnya.
“Saya dah tak tahan hinggakan saya berdepan masalah kemurungan. Tahun lalu saya memilih untuk keluar rumah tiga bulan. Sebab saya nak uji sejauh mana hubungan kami mampu bertahan. Malah, saya cakap, nak lakukan sesi kaunseling atau tak nak (dengan dia).
” Saya berdoa kalaulah dia untuk saya, kembalikanlah. Sama-samalah berubah sebab saya pun tak sempurna. Saya cuba, tapi saya tidak boleh buat sendiri,,” ujarnya.
Untuk rekod, Adrea dan Zul berkahwin pada 9 Jun 2018 namun tidak dikurniakan cahaya mata. Bagaimanapun, Adrea memiliki seorang anak lelaki hasil perkahwinannya terdahulu. – KOSMO! ONLINE


Mahkamah: Sultanah Nur Zahirah tidak pernah masuk campur hal Terengganu
Oleh KOSMO!

1 Ogos 2022, 5:08 pm
KUALA LUMPUR – Sultanah Terengganu, Sultanah Nur Zahirah dilihat sebak ketika memberi keterangan pada perbicaraan kes samannya terhadap Pengarang Sarawak Report, Clare Rewcastle Brown dan dua yang lain di Mahkamah Tinggi di sini hari ini.
Baginda dilihat beremosi ketika pemeriksaan semula oleh peguamnya, Vishnu Kumar berhubung reputasinya yang terjejas selepas penjualan buku The Sarawak Report–The Inside Story of the 1MDB Expose yang antara lain mengaitkannya dengan ahli perniagaan dalam buruan, Low Taek Jho atau Jho Low.
“Buku ini ditulis pada 2018 dan pada masa itu Jho Low dikategori sebagai seorang yang dikehendaki polis. Yang paling penting saya tidak pernah masuk campur hal ehwal pentadbiran negeri Terengganu, saya memang tidak campur.
“Tugas saya adalah sebagai isteri kepada Duli Yang Maha Mulia Sultan Terengganu. Saya menjaga anakanda-anakanda dan itu (juga) salah satu tugas saya. Saya seorang suri rumah tangga selain tugas-tugas rasmi, saya tidak pernah mencampuri apa-apa (mengenai) hal ehwal negeri Terengganu.
“Tiba-tiba nama saya masuk ke dalam buku yang penuh kontroversi ini. Sesiapapun pada waktu itu tidak mahu dikaitkan dengan Jho Low memandangkan apa yang dia buat pada negara ini.
“Siapa sahaja dalam situasi saya akan berasa seperti apa yang saya rasa,” titah Sultanah Nur Zahirah ketika memberi keterangan secara dalam talian pada hari pertama perbicaraan kes saman fitnahnya terhadap Clare dan dua lagi yang lain.

Tambah Sultanah Nur Zahirah, pada ketika buku tersebut ditulis dan dijual pada 2018, suami baginda, Tuanku Mizan Zainal Abidin merupakan Yang Di-Pertuan Agong ke-13 dan baginda merupakan Permaisuri Agong ketika itu.
“Buku ini bukan cerita dongeng. Buku ini sepatutnya menulis perkara yang betul mengenai korupsi yang berlaku di Malaysia. Tetapi penulis buku ini, saya tidak tahu apa yang dia tulis, dia tidak mendapatkan fakta yang betul. Pada saya, itu fitnah,” titah Baginda lagi.
Selain itu, Sultanah Nur Zahirah mengatakan permohonan maaf yang dikemukakan oleh Clare selepas laporan polis mengenai buku tersebut dibuat merupakan satu tindakan yang tidak ikhlas.
“(Clare) tidak minta maaf secara ikhlas dan sepatutnya dibuat secara terbuka, dimasukkan dalam akhbar tetapi dia (Clare) terus buat edisi kedua, tukar `wife to Sultan’ kepada ‘sister to the Sultan’ dengan rasa tak bersalah.
“Ikut suka dia. Dia nak tulis wife, lepas dah sold out (habis terjual), sekarang dia tulis sister pula,” kata Sultanah Nur Zahirah.
Terdahulu, ketika pemeriksaan balas oleh peguam Americk Singh Sidhu, Sultanah Nur Zahirah bertitah bahawa baginda tidak faham kerana namanya disebut oleh Clare dengan mengaitkannya bersama Jho Low.
“Saya tak pernah kenal dia (Clare), saya tidak pernah terlibat dengan politik, mungkin dia nak dapat keuntungan dengan memburukkan nama orang. Saya tidak mengenali dia pun,” titah Sultanah Nur Zahirah.
Sultanah Nur Zahirah juga ketika disoal balas menyatakan baginda tidak pernah masuk campur hal-hal berkaitan dengan penubuhan Lembaga Pelaburan Terengganu atau (TIA).
Pada 25 September 2009, TIA telah ditukar kepada 1Malaysia Development Berhad (1MDB) dan diletakkan di bawah pentadbiran kerajaan Pusat.
Menurut Sultanah Nur Zahirah, buku tulisan Clare itu telah memfitnahnya apabila tulisan tersebut menunjukkan seolah-olah Sultanah Terengganu itu mempunyai kuasa dan pengaruh melebihi suaminya Tuanku Mizan.
“Berdasarkan buku yang ditulis ini, dia (Clare) menulis seolah-olah saya yang lebih berkuasa, mempunyai kuasa untuk mempengaruhi kerajaan Negeri Terengganu.
“Dakwaan yang dibuat sekarang ini, yang menjadi punca utama yang disebutkan (dalam buku) ialah ‘the wife of the sultan’ iaitu saya dan saya tegaskan saya memang tidak tahu menahu mengenai TIA, 1MDB, mengenai penubuhannya dan segala-galanya. Itu yang saya katakan sebagai fitnah,” titah Sultanah Nur Zahirah.
Selain Clare, turut dinamakan sebagai defendan ialah penerbit Gerak Budaya Enterprise, Chong Ton Sin dan pencetak, Vinlin Press Sdn. Bhd.
Dalam pernyataan tuntutan, Sultanah Nur Zahirah mendakwa Clare membuat pernyataan yang memalukan terhadap baginda dalam buku The Sarawak Report–The Inside Story of the 1MDB Expose.
Sultanah Nur Zahirah mendakwa, kenyataan itu memberi gambaran bahawa baginda terlibat dalam amalan rasuah dan mencampuri pentadbiran Terengganu selain menggunakan statusnya untuk mempengaruhi penubuhan TIA yang kemudian menjadi 1MDB.
Baginda mendakwa kenyataan itu juga memberi gambaran yang baginda telah menolong Jho Low untuk menjadi penasihat TIA.
Sultanah Nur Zahirah mendakwa kenyataan itu memfitnah dan merosakkan reputasi baginda kerana baginda tidak pernah mencampuri pentadbiran negeri dan penubuhan TIA.
Baginda menuntut ganti rugi am RM100 juta daripada setiap defendan dan memohon perintah terhadap defendan kedua (penerbit) menarik balik buku itu yang mengandungi kenyataan fitnah dan terhadap defendan ketiga supaya berhenti mencetak buku itu.
Perbicaraan di hadapan Pesuruhjaya Kehakiman Dr. John Lee Kien How @ Mohd Johan Lee bersambung pada 4 Ogos ini. – KOSMO! ONLINE


HFMD: kes di Johor meningkat 81.6 kali ganda
Oleh KHAIRUL MOHD. ALI

1 Ogos 2022, 5:06 pm
JOHOR BAHRU – Johor merekodkan sebanyak 8,652 kes penyakit tangan, kaki dan mulut (HFMD) sejak Januari hingga 30 Julai lalu.
Rekod kes tersebut menunjukkan peningkatan sebanyak 81.6 kali ganda berbanding tempoh sama tahun lalu.
Pengerusi Jawatankuasa Kesihatan dan Perpaduan Johor, Ling Tian Soon berkata, dalam tempoh sama tahun lalu, Johor hanya merekodkan sebanyak 106 kes.
Menurut beliau, Johor juga merupakan antara lima negeri dengan kumulatif kes tertinggi iaitu Selangor 35,575 kes; Perak (13,487 kes); Kuala Lumpur dan Wilayah (13,434 kes); Sarawak (8,727 kes) dan Johor (8,651 kes).
“Johor Bahru merupakan daerah yang mencatatnya bilangan kes tertinggi iaitu sebanyak 2,989 kes, diikuti Kluang (1,119 kes); Tangkak (888 kes); Batu Pahat (887); Segamat (775 kes); Kota Tinggi (690 kes); Pontian (578 kes); Muar (330 kes); Kulai (269 kes) dan Mersing (127 kes).
“Peningkatan ini telah dijangka berlaku ekoran kelonggaran Prosedur Operasi Standard (SOP), walaubagaimanapun, situasi ini masih terkawal. Ini dibuktikan dengan penurunan kes yang direkodkan dalam tempoh lapan minggu kebelakangan ini,” katanya dalam satu kenyataan, di sini hari ini.

Tambah Tian Soon, kebanyakan kes HFMD yang berlaku di negeri ini melibatkan kanak-kanak berusia bawah 6 tahun iaitu sebanyak 7,451 kes atau 86.1 peratus, diikuti kumpulan umur 7 hingga 12 tahun iaitu 1,033 kes (11.9 peratus) manakala selebihnya melibatkan individu berusia lebih 13 tahun.
Dalam pada itu, beliau turut memaklumkan terdapat peningkatan terhadap bagi kes dan wabak jangkitan saluran pernafasan, iaitu ‘Influenza-like-illness’ (ILI) dan Upper ‘Respiratory Tract Illness’ (URTI) di Johor. -KOSMO! ONLINE


Samseng pecah cermin kereta, ugut wanita dicekup
Oleh ROSLIZA MOHAMED

1 Ogos 2022, 5:18 pm
KOTA BHARU – Suspek yang dipercayai memecahkan cermin kereta dan mengugut seorang wanita dalam kejadian di simpang empat Limbat di sini pada Khamis lalu ditahan semalam.
Pemangku Ketua Polis Kelantan, Datuk Muhamad Zaki Harun berkata, suspek yang berusia 45 tahun dicekup di rumahnya di Nilam Puri di sini kira-kira pukul 6.30 petang.
Menurutnya, suspek ditahan reman selama empat hari bermula hari ini bagi membantu siasatan mengikut Seksyen 506/ 279 Kanun Keseksaan dan Seksyen 427 kanun sama.
“Berdasarkan pemeriksaan, suspek mempunyai tujuh rekod jenayah dengan enam daripadanya kes dadah dan satu kes curi.
“Ujian air kencing mendapati, suspek bebas pengambilan bahan terlarang semasa ditahan,” katanya pada sidang akhbar di Ibu Pejabat Polis Kontinjen Kelantan di sini hari ini.
Kosmo! Online sebelum ini melaporkan, polis sedang memburu seorang lelaki yang dipercayai memecahkan cermin kereta dan mengugut seorang wanita dalam kejadian di simpang empat Limbat di sini pada Khamis lalu.

Polis sudah mengenal pasti suspek, namun serbuan di rumahnya di Nilam Puri pukul 2.30 pagi kelmarin mendapati suspek telah menghilangkan diri.
Mengikut keterangan mangsa, dia yang memandu kereta Perodua Axia dihimpit kereta Toyota Vios yang dipandu seorang lelaki pukul 5.45 petang.
Lelaki itu menghalang laluan mangsa dan berhenti di tengah jalan. Dia kemudiannya menghampiri kereta mangsa dan memecahkan cermin kereta selain mengugut mangsa. – KOSMO! ONLINE


Suami isteri ‘terduduk’ hutang banyak akibat kad kredit
Oleh KOSMO!

1 Ogos 2022, 5:33 pm
PETALING JAYA – Sepasang suami isteri ‘terduduk’ apabila menanggung hutang yang banyak akibat menggunakan tunai daripada kad kredit untuk perniagaan mereka.
Mereka berbuat demikian selepas menanggung kerugian susulan Perintah Kawalan Pergerakan (PKP) namun, tindakan itu tidak dapat menyelamatkan perniagaan sekali gus ditutup.
Menerusi perkongsian perunding kewangan dan pelabur hartanah, Ky Tee berkata, lelaki tersebut mempunyai lebih 10 kad kredit serta dua pinjaman peribadi kesemuanya di dalam Special Attention Account (SAA). (belum dijelaskan dan masih di bawah pemerhatian pihak bank)
“Dalam laporan CTOS ada sangkut bayaran ansuran kereta selama lapan bulan dan beberapa kes saman daripada pihak bank.
“Nasib baik dia ada sebuah rumah dibeli pada tahun 2012 untuk pelaburan dengan nilainya meningkat tinggi,” katanya pada hantaran di media sosial.
Beliau berkata, isteri lelaki tersebut pula mempunya tiga kad kredit sudah disenarai hitam hutang melebihi RM60,000 selain pinjaman peribadi yang banyak dengan bayarannya sudah mula sangkut.

“Mereka tanya ada apa-apa cara hendak selesaikan masalah tersebut. Saya sudah kira, kalau jual rumah itu boleh dapat tunai anggaran RM300,000.
“Jadi saya menasihatkan mereka menjualnya sebab keuntungan yang dapat cukup untuk membayar semua hutang kat kredit dan pinjaman peribadi,” katanya. – KOSMO! ONLINE


Terima kasih untuk semuanya
Oleh MOHAMAD NAUFAL MOHAMAD IDRIS

1 Ogos 2022, 5:15 pm
SHAH ALAM – Keluarga bekas Menteri Besar Selangor, Allahyarham Tan Sri Abdul Khalid Ibrahim menzahirkan penghargaan kepada semua pihak yang sentiasa membantu mereka termasuk dalam proses pengebumian hari ini.
Anak kepada Allahyarham, Muhammad Ali Iqbal berkata, mereka sekeluarga menjunjung kasih yang tidak terhingga di atas limpah kurnia Sultan Selangor, Sultan Sharafuddin Idris Shah memperkenan Allahyarham ayahnya disemadikan di Makam Di Raja Shah Alam.
Katanya, junjung kasih juga kepada Sultan Selangor yang telah sudi mencemar duli memberi penghormatan terakhir kepada Allahyarham.
“Terima kasih tidak terhingga juga kepada seluruh rakyat jelata yang telah tidak putus-putus mendoakan ayahanda saya sejak berita beliau dimasukkan ke hospital tersebar.
“Terima kasih di atas sokongan dan kata-kata semangat yang diberikan, semoga Allah SWT membalas kebaikan tuan-tuan dan puan-puan sekalian dengan segala kebaikan di dunia dan di akhirat,” katanya dalam kenyataan di laman Facebook rasmi Abdul Khalid Ibrahim.
Muhammad Ali turut menzahirkan penghargaan kepada seluruh warga kerja Hospital Cardiac Vascular Sentral yang telah merawat dan memberikan perkhidmatan sepanjang ayahnya berada di hospital sejak 23 April yang lalu.

“Tidak lupa kepada Ahli Jawatankuasa dan seluruh qariah Masjid Saidina Umar Al Khattab, Bukit Damansara dan Masjid Negeri Shah Alam dan warga kerja di Makam Di Raja Shah Alam yang telah mengurus pengebumian ayahanda saya,” jelasnya.
Justeru, Muhammad Ali memaklumkan pihaknya memohon dihalalkan segala yang telah diterima Allahyarham.
“Maafkan ayahanda kami jika beliau ada melakukan kesalahan samada secara sengaja mahupun yang secara tidak sengaja telah menyinggung mana-mana pihak,” katanya. – KOSMO! ONLINE


Tiga ditahan lepas ADUN Titi Serong ‘serbu’ premis judi
Oleh WAT KAMAL ABAS

1 Ogos 2022, 5:23 pm
BAGAN SERAI – Polis Kerian menahan tiga orang lelaki dalam dua serbuan berasingan kerana disyaki menjalankan aktiviti judi dalam talian di kawasan Tanjung Piandang di sini semalam.
Ketua Polis Daerah Kerian, Superintendan Mazuki Mat berkata, serbuan itu dilakukan ekoran susulan satu klip video tular di laman sosial yang memaparkan terdapatnya aktiviti judi dalam talian.
“Susulan video yang tular itu, polis Perak dan Kerian telah melakukan serbuan ke atas dua lokasi yang disyaki di kawasan tersebut.
“Serbuan pertama berjaya menahan seorang lelaki berusia 21 tahun, manakala dua lelaki masing-masing berusia 25 dan 32 tahun berjaya ditahan pada serbuan di lokasi kedua,” katanya dalam satu kenyataan hari ini.
Menurutnya, sejak Januari 2021, sebanyak 351 serbuan dilakukan ke atas premis-premis yang disyaki menjalankan aktiviti perjudian haram.
“Dari jumlah tersebut, 80 serbuan telah dilakukan di kawasan Tanjung Piandang dan sebanyak empat kali ke atas premis seperti di dalam klip video yang tular itu,” katanya.

Tambahnya, ketiga-tiga lelaki yang ditangkap itu kini direman di lokap Balai Polis Bagan Serai dan kes disiasat dibawah Seksyen 4(1)(C)Akta Rumah Judi Terbuka 1953. – KOSMO! ONLINE


JAS siasat pembuangan secara haram di Sungai Linggi
Oleh NOR SHAFAWATI YUP

1 Ogos 2022, 5:27 pm
PORT DICKSON – Jabatan Alam Sekitar (JAS) telah menjalankan siasatan berhubung longgokan buangan separa pepejal berwarna kehitaman diisi dalam guni yang dibuang secara haram di tebing Sungai Linggi di sini hari ini.
Pengarah JAS Negeri Sembilan, Azuri Azizah Saedon berkata, siasatan mendapati terdapat enam longgokan bahan buangan yang disyaki buangan terjadual yang dilupuskan secara haram di kawasan berkenaan iaitu enapcemar jenis minyak dan habuk kayu beserta pasir tercemar dengan minyak yang diletakkan di dua lokasi.
“Terdapat sebuah tasik yang terletak 100 meter dari lokasi pertama dan 30 meter dari lokasi kedua.
“Kawasan kediaman terdekat adalah pada jarak satu kilometer, namun tiada air buangan yang dikesan mengalir ke tasik atau sungai berdekatan,” katanya dalam kenyataan di sini hari ini.
Menurut Azuri Azizah, sebanyak enam sampel telah diambil untuk dianalisis oleh Jabatan Kimia Malaysia susulan aduan daripada orang awam berhubung pembuangan tersebut.
Beliau berkata, kes itu disiasat di bawah Seksyen 34B Akta Kualiti Alam Sekeliling 1974 yang boleh membawa hukuman penjara selama tempoh tidak melebihi lima tahun dan denda tidak melebihi RM500,000. -KOSMO! ONLINE


Tiada keperluan cuti ‘haid’ – Siti Zailah
Oleh MOHD RASDAN AHMAD

1 Ogos 2022, 4:47 pm
KUALA LUMPUR – Ketika ini tiada keperluan untuk pihak kerajaan meluluskan cuti ‘haid’ bagi pekerja wanita yang mengalami masalah tersebut.
Timbalan Menteri Pembangunan Wanita, Keluarga dan Masyarakat, Datuk Seri Siti Zailah Mohd. Yusoff menjelaskan ia tidak diperlukan kerana cuti sedia ada telah mencukupi.
“Tiada keperluan untuk kerajaan melaksana dan meluluskan cuti haid kerana cuti sedia ada sudah mencukupi,” jelasnya ringkas di Dewan Rakyat hari ini.
Beliau berkata demikian ketika menjawab soalan tambahan M. Kurupaiya (PH-Padang Serai) yang ingin tahu adakah kerajaan berhasrat untuk mewujudkan cuti haid bagi pekerja wanita yang sakit sehingga tidak boleh melakukan kerja mereka. – KOSMO! ONLINE.


Misi ke Kutub Selatan kaji pemanasan global
Oleh SITI A'ISYAH SUKAIMI

1 Ogos 2022, 4:37 pm
PETALING JAYA – Pendaki solo, T. Ravichandran bersama dua penjelajah, Mohd. Khairizal Mohd. Khalif dan Ng Wei Siang, bakal menyertai misi menjelajah Kutub Selatan menggunakan ski serta pendakian Gunung Vinson Massif selama 75 hari pada November ini.
Misi dijayakan menerusi Projek Antartika 2022 itu adalah usaha membantu pihak Universiti Putra Malaysia (UPM) bagi mendapatkan sampel untuk melengkapkan kajian pemanasan global terhadap Antartika.
Ravichandran berkata, dalam misi tersebut, mereka akan menjelajah menggunakan ski sejauh 1,030 kilometer (km) yang akan mengambil masa 60 hari serta diteruskan dengan menawan puncak Gunung Vinson Massif.
“Khairizal pernah menjelajah Kutub Utara dan mempunyai pengalaman berdepan suhu di bawah -60 darjah Celsius manakala, Tom (panggilan Wei Siang) juga seorang penjelajah berasal dari Sarawak.
“Saya pula berpengalaman mendaki gunung dan kami akan menggabungkan ilmu bersama-sama dalam menjayakan misi tersebut,” katanya pada sidang akhbar secara dalam talian dari Pakistan hari ini.
Dalam pada itu, Ravichandran berkata, pihaknya masih berusaha dari segi penajaan projek tersebut dan mengalu-alukan mana-mana pihak turut serta dalam misi ini.

Ditanya cabaran menawan puncak Gunung K2 di Pakistan pada 22 Julai lalu, beliau menyifatkan ia sebagai ‘gunung pembunuh’ dengan kepayahan tiga kali ganda berbanding Gunung Everest.
“Kita cuma ada satu hari cuaca baik iaitu pada 22 Julai jadi, perlu bergerak ke puncak dan balik semula dalam tempoh 24 jam. Saya menangis tiga kali selain terpaksa buang air kecil di dalam pakaian.
“Tiada tempat makan, minum dan rehat serta hanya berjalan 24 jam. Begitu perit dan mencabar tetapi akhirnya berjaya bawa Jalur Gemilang ke puncak kedua tertinggi di dunia,” katanya. -KOSMO! ONLINE


Rakam video, ‘live’ serbuan satu kesalahan – KDN
Oleh MOHD RASDAN AHMAD

1 Ogos 2022, 4:42 pm
KUALA LUMPUR – Tindakan merakam video atau membuat siaran langsung (live) menggunakan telefon bimbit ketika pasukan Polis Diraja Malaysia (PDRM) melakukan serbuan atau tangkapan di tempat awam merupakan satu kesalahan.
Menurut Kementerian Dalam Negeri (KDN), perbuatan demikian dianggap telah menghalang penjawat awam menjalankan tugas serta boleh mengganggu siasatan.
“Tindakan tersebut bertentangan dengan peruntukan mengikut Seksyen 233 Akta Komunikasi dan Multimedia 1998 yang memulakan penghantaran dengan niat mengganggu orang lain.
“Namun begitu, tindakan orang ramai merakam gambar atau video anggota polis yang sedang bertugas di tempat awam bukanlah satu kesalahan jenayah,” jelas KDN dalam jawapan bertulis di Dewan Rakyat hari ini.
Kementerian itu berkata demikian dalam jawapan bertulis kepada soalan Lim Lip Eng (PH – Kepong) yang ingin tahu sama ada tindakan orang awam merakam polis menggunakan telefon bimbit semasa polis bertugas di tempat awam adalah satu kesalahan.
Pada sesi Dewan Rakyat Khamis lalu, Lip Eng turut meminta penjelasan daripada KDN mengenai bilangan polis yang dilengkapi peralatan kamera badan (bodycam) dan kos setiap (bodycam) itu selain adakah polis mempunyai kuasa untuk memeriksa telefon bimbit orang awam di sekatan jalan raya atau di tepi jalan.

Jelas KDN, bajet perolehan kamera badan (body worn camera – BWC) bagi kegunaan anggota PDRM telah diluluskan di bawah Rolling Plan 1 Rancangan Malaysia Kedua Belas (RMK-12).
“Perolehan ini masih dalam peringkat penelitian oleh Bahagian Perolehan, KDN dan beberapa isu perlu diselesaikan dan sedang diselesaikan oleh Bahagian Perolehan, KDN bersama dengan PDRM,” menurut jawapan itu lagi. – KOSMO! ONLINE


Inspektor, dua koperal polis dicekup disyaki curi wang RM45,000
Oleh ROSLIZA MOHAMED

1 Ogos 2022, 5:00 pm
KOTA BHARU – Seorang pegawai dan dua anggota polis ditahan selepas dipercayai terlibat dalam kes curi wang tunai sebanyak RM45,000 selepas mereka menyerbu rumah seorang pengedar pil kuda di Kampung Pasir Kelang Baru dekat Kuala Krai pada Rabu lalu.
Pemangku Ketua Polis Kelantan, Datuk Muhamad Zaki berkata, pegawai yang berpangkat inspektor berusia lewat 30-an bersama dua anggota berpangkat koperal berusia 20 dan 30 tahun itu dicekup pada Jumaat lalu selepas pemilik rumah tersebut yang juga ibu kepada lelaki tersebut membuat laporan polis.
Menurutnya, siasatan awal mendapati, kejadian tersebut berlaku kira-kira pukul 4.30 petang selepas tiga lelaki memperkenalkan diri sebagai polis yang bertugas di Jabatan Siasatan Jenayah Narkotik, Ibu Pejabat Polis Daerah (IPD) Kuala Krai ke rumah mangsa.
“Ketiga-tiga suspek masuk ke dalam rumah sebelum menahan seorang lelaki berusia 29 tahun yang juga anak kepada pemilik rumah tersebut.
“Dalam serbuan itu, ketiga-tiga polis telah merampas sebanyak 1,000 biji pil kuda yang ada berada bersama lelaki itu. Susulan daripada tangkapan itu, ibu kepada lelaki yang diberkas itu mendakwa wang sejumlah RM45,000 yang berada di dalam rumah dipercayai turut hilang,” katanya pada sidang akhbar di Ibu Pejabat Polis Kontinjen Kelantan di sini hari ini.
Mengulas lanjut, menurut Muhamad Zaki, selepas kejadian tersebut, wanita itu terus tampil membuat laporan di IPD Kuala Krai.

Katanya, polis akan menjalankan siasatan terperinci berhubung kes itu termasuk dakwaan yang mengatakan wang sejumlah RM45,000 hilang selepas serbuan dijalankan.
Tambahnya, ketiga-tiga suspek ditahan reman selama empat hari bermula Sabtu lalu hingga esok dan kes disiasat mengikut Seksyen 380 Kanun Keseksaan. -KOSMO! ONLINE


Ainul Mardhiah tenat kena jangkitan kuman
Oleh KOSMO!

1 Ogos 2022, 4:44 pm
Oleh AZMI NORDIN
PETALING JAYA – Adik Ainul Mardhiah yang dahulunya pernah mendapat perhatian rakyat Malaysia selepas menjalani pembedahan di London menghidap Germ Cell Tumor kini berada Unit rawatan rapi Pediatrik (PICU) ekoran jangkitan kuman di dalam badannya.
Menurut ibunya, Nurul Erwanie Zaidi, 27, doktor memberitahu keadaan kali ini agak kritikal dan tenat.
“Satu badan penuh dengan wayar anak mama. Mama tak minta banyak, mohon doakan anak kesayangan mama, Ainul Mardhiah kuat untuk lawan penyakit,” ujarnya melalui hantaran di akaun instagram sebentar tadi.
Nurul Erwanie berkata, Ainul Mardhiah bermula dengan muntah-muntah dan cirit birit dalam masa sehari sebelum kelihatan dia nampak tidak bermaya.
Keadaan Ainul sekarang yang dikongsikan ibunya.
“Selepas melihat keadaan Ainul begitu, terus kami bawa dia ke Unit Rawatan Kecemasan. Doktor memaklumkan keadaannya sudah terlalu tenat disebabkan jangkitan kuman sudah merebak ke semua tempat,” tulisnya.

Dalam pada itu, Erwanie turut menasihatkan buat semua orang agar lebih berhati-hati dengan keadaan sekarang yang tidak tentu jenis penyakit yang ada di sekeliling kita.
“Sekarang ini virus ada di mana-mana, walaupun Ainul hanya duduk di rumah, jaga kebersihan juga masih akan jadi,” ujarnya.
Terdahulu, Kosmo! Melaporkan Ainul Mardhiah yang menghidap Germ Cell Tumour, selamat menjalani pembedahan selepas ketumbuhan pada mulutnya berjaya dibuang oleh sekumpulan pakar bedah dan bius di hospital London.
Dr. Nur Amalina merupakan individu yang bertanggungjawab mengaturkan pembedahan bayi itu di London bagi membuang ketumbuhan seberat 200 gram. -KOSMO! ONLINE


209 ‘mat gian’ ditahan dalam Ops Tapis Khas
Oleh MUHD AFIQ AL-HAFIZ MAT YUSOF

1 Ogos 2022, 4:32 pm
KUALA LUMPUR – Seramai 209 individu ditahan selepas disyaki terlibat dalam aktiviti penyalahgunaan dadah menerusi Ops Tapis Khas yang dijalankan di sekitar ibu negara pada 27 hingga 29 Julai lalu.
Ketua Polis Kuala Lumpur, Datuk Azmi Abu Kassim berkata, operasi terbabit telah dijalankan Jabatan Siasatan Jenayah Narkotik (JSJN) Kuala Lumpur dengan kerjasama JSJN Bukit Aman.
“Operasi ini menyasarkan kawasan perumahan awam dan Projek Perumahan Rakyat di sekitar Kuala Lumpur termasuk menjalankan sekatan jalan raya bagi mengesan individu yang terlibat dalam penyalahgunaan dadah.
“Seramai 209 individu berusia 19 hingga 68 tahun telah ditahan atas pelbagai kesalahan dadah dan daripada jumlah tersebut, seramai 12 individu telah diambil tindakan di bawah Akta Dadah Berbahaya Langkah-langkah Pencegahan Khas (LLPK) 1985.
“Sementara 24 individu ditahan di bawah kesalahan mengambil dadah berulang mengikut Seksyen 39C Akta Dadah Berbahaya 1952 dan lapan individu ditahan kerana dikehendaki di bawah pelbagai kesalahan dadah,” katanya dalam kenyataan di sini hari ini.
Azmi Abu Kassim memberitahu, lanjutan Ops Tapis Khas yang dijalankan, JSJN KL telah membuat serbuan di sebuah rumah di Taman Mastiara, Jalan Ipoh yang dijadikan makmal haram memproses dadah jenis ketamin.

“Seorang lelaki tempatan berusia 39 tahun dipercayai tukang memproses dadah telah ditahan dan beberapa peralatan termasuk bahan kimia yang digunakan untuk memproses dadah juga telah berjaya dirampas.
“Menerusi serbuan tersebut, polis menemui satu kilogram dadah jenis ketamin yang siap diproses dipercayai untuk dipasarkan di sekitar ibu negara,” jelasnya.
Tambahnya, hasil siasatan mendapati, suspek merupakan seorang duda yang mempunyai seorang anak dan telah dibebaskan daripada penjara pada tahun 2019 atas kesalahan dadah.
“Suspek bekerja sebagai kontraktor elektrik dan telah menyewa rumah tersebut sejak dua bulan lalu bagi menjalankan kegiatan memproses dadah.
“Suspek direman selama tujuh hari bermula 27 Julai lalu di bawah Seksyen 117 Kanun Tatacara Jenayah untuk siasatan lanjut di bawah Seksyen 39B Akta Dadah Berbahaya 1952,” ujarnya.
Katanya, keseluruhan rampasan bernilai RM374,829.40 terdiri daripada 15 liter cecair pelbagai jenis dadah, 1.6 kg pelbagai jenis dadah bernilai, wang tunai RM340 dan sebuah kereta jenis Honda Accord. – KOSMO! ONLINE.


Lelaki Britain sakit hati wanita cantik AS gunting uncang teh sebelum bancuh
Oleh KOSMO!

1 Ogos 2022, 4:29 pm
WASHINGTON – Seorang wanita di Amerika Syarikat (AS) menjadi sasaran kecaman netizen Britain kerana membancuh teh dengan cara menggunting bahagian atas uncang minuman tersebut bagi tujuan ‘melarutkan’ serbuk teh, lapor laman berita Lad Bible.
Dalam satu klip video TikTok yang dimuat naik oleh Emily Zugay,  wanita itu berkata, dia membuat keputusan untuk mencuba minuman kegemaran warga Britain dan membancuh secawan teh buat pertama kali seumur hidupnya.
“Hari ini, saya cuba minum air teh kerana tidak pernah melakukannya sebelum ini. Saya ingin mencuba teh yang sesuai untuk tidur dan saya menggunakan uncang  besar kerana mungkin saya akan menyukainya,” kata Emily dalam video tersebut.
Dia kemudian dilihat mengambil sebilah gunting lalu memotong bahagian atas uncang teh tersebut sebelum menuang serbuknya ke dalam secawan air panas.
“Jadi, anda perlu mengacau serbuk teh ini dan saya berpendapat ia akan larut di dalam air dalam beberapa minit lagi,” katanya.
Selepas beberapa minit, seperti dijangka, daun teh tersebut tidak larut, namun ia tidak menghalang Emily untuk mencuba minuman itu.

“Sudah beberapa minit dan tiada apa-apa yang berlaku (tidak larut). Saya cuba merasai air teh ini, namun rasanya amat teruk.
“Mereka perlu mencipta sesuatu untuk menempatkan serbuk-serbuk teh ini (seperti uncang teh yang telah dipotong) kerana jika tidak, ia akan memenuhi cawan,” ujarnya.
Pada akhir video itu, Emily memberikan rating pengalamannya meminum teh iaitu sifar.
Video tersebut menjadi tular dengan ramai netizen mengecam tindakan wanita berkenaan yang memotong uncang teh.
“Sebagai seorang penggemar teh, video ini membuat saya berasa amat tidak selesa. Seperti menonton filem seram, tahniah,” kata seorang netizen.
“Sebagai seorang lelaki Britain, ini amat menyakitkan hati saya,” kata seorang lagi pengguna. – Agensi


Mahkamah: Peter dapat tangguh sabitan kesalahan palsu dokumen
Oleh NORLIZAH ABAS

1 Ogos 2022, 4:26 pm
KUALA LUMPUR – Mahkamah Sesyen di sini menangguhkan sabitan dan hukuman terhadap Datuk Peter Anthony atas kesalahan memalsukan dokumen berhubung kontrak penyelenggaraan Sistem Mekanikal dan Elektrikal (M&E) di Universiti Malaysia Sabah (UMS), lapan tahun lalu.
Dengan keputusan itu, sabitan dan hukuman penjara tiga tahun dan denda RM50,000 terhadap Peter selepas didapati bersalah atas kesalahan itu, digantung sementara menunggu rayuannya didengar di Mahkamah Tinggi.
Peter selaku pemohon memfailkan notis usul pada 11 Jun lalu agar sabitan tersebut digantung atas alasan sabitan salah akan menjejaskan peluangnya menjadi calon pada Pilihan Raya Umum Ke-15 (PRU15).
Hakim Azura Alwi membenarkan permohonan Peter selepas meneliti dan menimbang afidavit yang dikemukakan, hujahan bertulis dan lisan serta otoriti yang difailkan oleh kedua-dua pihak pemohon dan responden.
Mahkamah berpuas hati dengan alasan-alasan yang dikemukakan oleh pihak pembelaan yang mewakili Peter yang juga bekas Menteri Pembangunan Infrastruktur Sabah.
Azura turut memerintahkan jaminan terhadap Peter dinaikkan daripada RM50,000 kepada RM80,000 dengan seorang penjamin manakala syarat-syarat tambahan yang dikenakan sebelum ini dikekalkan.

Mahkamah turut membenarkan permohonan peguam S. Devanandan yang mewakili Peter agar baki jaminan dibayar sebelum atau pada Rabu ini.
Sementara itu, Mahkamah Tinggi menetapkan 19 September ini bagi pengurusan kes rayuan Peter untuk mengetepikan sabitan dan hukuman yang diputuskan oleh Mahkamah Sesyen.
Tarikh itu ditetapkan kerana pihak perayu dan pendakwaan masih belum menerima rekod rayuan dan alasan penghakiman daripada Mahkamah Sesyen.
Minggu lalu, Devanandan menghujahkan, permohonan anak guamnya untuk menggantung pelaksanaan sabitan dibuat dengan alasan yang sama seperti dalam kes Datuk Seri Najib Razak iaitu untuk bertanding pada PRU-15 yang dikatakan alasan keadaan istimewa mengikut Seksyen 311 Kanun Tatacara Jenayah.
Tambah Devanandan, jika permohonan bagi penggantungan sabitan salah Peter tidak dibenarkan, ini menyebabkan Presiden Parti Kesejahteraan Demokratik Masyarakat (KDM) itu hilang kelayakan bertanding pada PRU-15 dan ia menyebabkan prejudis kepada Peter.
Bagaimanapun, Timbalan Pendakwa Raya Datuk Wan Shaharuddin Wan Ladin ketika membantah permohonan itu berhujah, notis usual penggantungan sabitan salah yang difailkan oleh Peter adalah tidak bermerit dan bertentangan dengan undang-undang.
Hujah beliau, Peter yang merupakan pemohon telah menjalankan sebahagian daripada hukumannya dengan membayar denda RM50,000 yang dikenakan terhadapnya pada 26 Mei lalu.
Beliau berhujah, atas sebab itu, Hakim Azura Alwi yang mensabit dan menjatuhkan hukuman tersebut juga dianggap telah memenuhi fungsi kehakimannya dan dianggap sebagai functus officio (isu yang telah diputuskan secara muktamad).
Pada 26 Mei lalu, Mahkamah Sesyen membenarkan permohonan untuk menangguhkan pelaksanaan hukuman penjara dan Peter telah membayar denda tersebut namun tiada sebarang perintah dibuat berhubung sabitan salah. – KOSMO! ONLINE


Allahyarham Khalid Ibrahim disifatkan sebagai tegas, pentingkan masa
Oleh MOHAMAD NAUFAL MOHAMAD IDRIS

1 Ogos 2022, 4:54 pm
SHAH ALAM – Bekas Menteri Besar Selangor, Tan Sri Abdul Khalid Ibrahim disifatkan sebagai seorang yang mementingkan masa serta tegas dalam melakukan kerja-kerja pentadbiran negeri.
Menteri Besar Selangor, Datuk Seri Amirudin Shari berkata, beliau pernah bekerja dibawah Allahyarham pada tahun 2013 sebagai Pengerusi Jawatankuasa Tetap Generasi, Muda, Sukan dan Modal Insan Selangor.
“Allahyarham sentiasa mahu setiap kerja yang dibuat mesti melalui proses yang betul.
“Setiap arahan yang diberikan Allahyarham kepada exco-exco negeri perlu laksanakan dengan betul,” katanya ketika ditemui pemberita hari ini.
Sementara itu, Setiausaha Kerajaan Negeri Selangor, Datuk Haris Kasim berkata, Allahyarham telah menukar sedikit sebanyak cara kerja dalam pentadbiran negeri mengikut cara syarikat korporat bekerja.
Menurutnya, Allahyarham berbuat demikian setelah melihat perlunya Selangor menjadi negeri maju kerana potensi yang dimiliki negeri ini.

“Saya banyak berurusan dengan Allahyarham ketika saya menjadi Yang Dipertua Majlis Perbandaran Kuala Selangor (MPKS) pada tahun 2011. Memang Allahyarham seorang yang profesional dan melakukan banyak kerja untuk membangunkan Selangor,” ujarnya.
Terdahulu, jenazah Allahyarham Abdul Khalid selamat dikebumikan di Makam Diraja Shah Alam di sini kira-kira pukul 2.10 petang tadi.
Sultan Selangor, Sultan Sharafuddin Idris Shah berkenan berangkat ke upacara tersebut dan turut dihadiri Amirudin, ahli keluarga dan kenalan Allahyarham.
Sebelum itu, Imam Besar Masjid Sultan Salahuddin Abdul Aziz Shah, Muhammad Farhan Wijaya mengimamkan solat jenazah Allahyarham dengan disertai kira-kira 100 orang awam di masjid tersebut. -KOSMO!ONLINE


Jiran terlalu bising, rumah disembur pewarna
Oleh KOSMO!

1 Ogos 2022, 4:45 pm
PETALING JAYA – Kehidupan bermasyarakat memerlukan adab yang tinggi serta saling memahami antara satu sama lain.
Menerusi video yang dimuat naik di sosial media oleh Ridwan, beliau menunjukkan sebuah rumah di kawasan perumahan flat yang disembur dengan pewarna akibat terlalu bising.
Video itu jelas memaparkan ruangan rumah jirannya diconteng dengan perkataan ‘Jiran suka bising’.
“Patut pun kena ‘spray’, memang betul bising. Biar kita miskin harta, jangan miskin adab. Kasihan dapat jiran macam ini,” tulisnya ringkas.
Tinjauan Kosmo! di ruangan komen mendapati rata-rata pengguna sosial media mengecam tindakan pemilik rumah berkenaan dan berkongsikan pengalaman mempunyai jiran yang terlalu bising.
“Aku ada jiran yang jenis terpekik terlolong marah anak sepanjang hari, sangat mengganggu kehidupan seharian,” ujar Megumi.

“Sebab itu aku rela cari rumah lain biar mahal sikit pun janji privasi, duduk flat umpama duduk penjara,” komen Esme.
“Tapi rumah flat memang tiada privasi, jiran sebelah bercakap pun kita boleh dengar dengan jelas. Bahaya betul,” kata Nyna. – KOSMO! ONLINE


Majlis perkahwinan, upacara pengebumian dan acara korban sebelah-menyebelah
Oleh KOSMO!

2 Ogos 2022, 9:30 pm
JAKARTA – Sebuah video menjadi tular di media sosial apabila ia memaparkan 3 majlis berbeza di lokasi sama iaitu acara sembelih haiwan korban, pengebumian dan perkahwinan, lapor laman berita Tribunnews  semalam.
Video yang dimuat naik menerusi akaun TikTok @dmasfrmnsyah itu mencatat lebih 12 juta tontonan.
Pemilik akaun berkenaan bernama Dimas Firmansyah (19) dari Garut, Provinsi Jawa Barat menyatakan bahawa ketiga-tiga acara tersebut berlangsung pada 10 Julai lalu semasa sambutan Hari Raya Aidiladha.
Ketiga-tiga acara tersebut berlangsung di Cireundeu, Desa Godog, Daerah Karangpawitan, Garut.
Pada waktu penyembelihan binatang korban, di sebelah lokasi tersebut juga terdapat acara pengebumian.
Kelihatan orang ramai berkerumun bagi menyaksikan penyembelihan haiwan korban, tiba-tiba ada jenazah yang dibawa keluar dari ambulans dan kemudian dibawa ke kubur.

Manakala di hujung jalan sama pula,  terdapat sehelai daun kuning melengkung yang menandakan ada sambutan majlis perkahwinan diadakan.
Walaupun ketiga-tiga acara itu diadakan serentak, kata Dimas, setiap acara berjalan dengan lancar.
“Ada kesedihan, gelak tawa, dan gurauan dalam satu masa. Ia satu kebetulan yang unik ,” ujar Dimas. – Agensi


Ibu muda jual gambar lucah demi raih populariti media sosial
Oleh KOSMO!

2 Ogos 2022, 9:00 pm
JAKARTA – Seorang ibu muda berdepan kemungkinan hukuman penjara yang panjang kerana memuat naik kandungan lucah diri sendiri untuk meraih populariti di media sosial, lapor laman berita Coconut News.
Polis di Garut, Jawa Barat menahan DC iaitu seorang wanita berusia 20 tahun, selepas dia dituduh menjual video seksnya melalui media sosial  untuk menjana pendapatan lumayan.
Menurut polis, DC  didakwa melanggar Undang-undang Pornografi Indonesia dan Akta Maklumat dan Transaksi Elektronik (UU ITE).
“Dia mungkin berdepan hukuman penjara sehingga 12 tahun dan denda 1 bilion rupiah (RM299 ribu),” kata Ketua Polis Garut, Wirdhanto Hadicaksono.
Wirdhanto berkata,  polis menerima maklumat daripada orang ramai mengenai kegiatan haramnya.
Mereka menahan suspek di sebuah apartmen di ibu kota Jawa Barat, Bandung.

Mengambil petunjuk daripada kandungan dewasa daripada platform luar negara seperti OnlyFans, polis berkata DC menyiarkan secara langsung video tidak senonoh seksual yang menampilkan dirinya di platform media sosial.
Mereka yang ingin melihat lebih banyak gambar lucah atau bogel boleh mendapat akses kepada video peribadi yang lebih intim selepas memindahkan wang kepadanya.
DC bergiat aktif dalam kegiatan menjual bahan lucahselama kira-kira dua bulan sebelum ditangkap.
Pencipta kandungan dewasa Indonesia berdepan ancaman pendakwaan yang sangat serius kerana undang-undang negara yang melarang pornografi. – Agensi


AUG 2022: Selangkah genggam ‘ibu pingat emas’
Oleh MUHAMMAD ZUHAILY BADLISHAH

2 Ogos 2022, 10:26 pm
UBON RATCHATHANI – Kekalahan 1-2 di tangan Laos hari ini tidak menjejaskan peluang skuad bola sepak negara untuk menempah tiket ke pentas final Sukan Universiti ASEAN (AUG) 2022.
Satu gol dalam aksi terakhir liga sepusingan di Stadium Universiti Ubon Ratchathani Rajabhat itu membolehkan skuad negara menduduki tangga kedua menerusi kelebihan perbezaan jaringan meskipun sama empat mata dengan Laos.
Ia sekali gus melayakkan Malaysia membuat perhitungan semula dengan juara bertahan yang juga seteru tradisi, Thailand pada final yang akan berlangsung Jumaat ini.
Ketua jurulatih bola sepak AUG, Ridzuan Abu Shah gembira dengan kejayaan barisan pemainnya selepas aksi terpaksa ditunda dalam tempoh yang agak lama kerana hujan lebat di hujung babak pertama.
“Ramai pemain tidak beraksi pada tahap terbaik mereka seperti ketika menentang Thailand sebelum ini (seri 2-2). Mungkin mereka terlalu yakin untuk tewaskan Laos.
“Saya bernasib baik kerana memilih untuk menurunkan ramai pemain utama dalam aksi ini. Jika tidak mungkin keputusan sebaliknya boleh terjadi kepada kami.

“Apapun saya berbangga dengan pemain kerana berjaya melayakkan diri ke final. Saya percaya aksi di final nanti akan jauh lebih baik daripada hari ini,” katanya.
Dalam aksi itu, Laos berjaya membuka tirai jaringan seawal minit kelima menerusi Akkhom Thoranin sebelum Vanna Bounlovongsa menggandakan kedudukan pada minit ke-57.
Gol tunggal skuad negara pula dalam aksi itu dijaringkan oleh Saiful Iskandar Adna Saiful Azlan pada minit ke-59. – KOSMO! ONLINE


4 kampung, Hospital Baling dilanda banjir kilat
Oleh NORLIDA AKMAR IDROS

2 Ogos 2022, 10:56 pm
BALING – Sekurang-kurangnya empat kampung dan Hospital Baling dalam mukim Baling di sini dilanda banjir kilat akibat limpahan Sungai Ketil selepas hujan lebat selama satu jam kira-kira pukul 7 malam tadi.
Kebanyakan rumah yang dinaiki air arus deras itu terletak di tebing sungai.
Kejadian banjir berlaku selepas berlaku hujan lebat bermula pukul 6 petang tadi.
Terdapat mangsa yang terpaksa diselamatkan anggota bomba dan Angkatan Pertahanan Awam Malaysia (APM) selepas mereka terperangkap di dalam rumah.
Timbalan Pegawai Pertahanan Awam Daerah Baling, Leftenan (PA) Mohd. Dzulhaidy Khalil berkata, dua pusat pemindahan sementara (PPS) dibuka di Sekolah Kebangsaan (SK) Tengku Habsah dan Dewan Tun Abdul Razak bermula pukul 8.30 malam tadi.
“Setakat ini sebanyak sembilan keluarga ditempatkan di dua PPS tersebut dan kerja-kerja pemindahan mangsa masih dilakukan,” katanya di sini hari ini.

Sementara itu, Pengarah Kesihatan Kedah, Dr. Othman Warijo berkata, berlaku limpahan air dari sungai ke dalam kawasan Hospital Baling melibatkan beberapa unit kuarters, bilik persalinan dan taska.
“Tiada kemalangan dan kecederaan dilaporkan yang mana air mula surut secara perlahan,” katanya.
Tambahnya, kerja-kerja pembersihan akan dijalankan pada malam ini dan esok. – KOSMO! ONLINE


Datuk dan nenek rantai cucu, elak keluar bermain di luar rumah
Oleh KOSMO!

2 Ogos 2022, 10:00 pm
BANGKOK – Sepasang suami isteri di wilayah Buriram, timur laut Thailand, mengaku merantai cucu perempuan mereka yang berusia 11 tahun pada sebatang tiang dan memukulnya dengan kayu, lapor laman Thaiger kelmarin.
Perkhidmatan sosial tempatan melakukan sisatan di rumah pasangan itu di daerah Lam Plai Mat selepas seorang lelaki tempatan menyiarkan video mangsa diikat dengan rantai di media sosial kerana bimbang kemungkinan berlaku penderaan.
Pegawai perkhidmatan sosial Buriram dan pegawai Balai Polis Lam Plai Mat bergegas ke lokasi kejadian selepas menonton video tersebut.
Semasa pihak berkuasa tiba, kanak-kanak itu dirantai pada sebatang  tiang di rumah datuk dan neneknya  dan dia juga ditinggalkan bersendirian.
Mangsa yang dikenali sebagai A,  memberitahu bahawa datuk dan nenek merantainya supaya dia tidak keluar bermain.
“A memberitahu ada masanya dia keluar bermain di luar kerana kesunyian tetapi sering dilarang oleh datuk dan neneknya.

“Mereka akan memukul A dengan kayu selepas kanak-kanak itu pulang dari bermain di luar,” kata polis.
Menurut mangsa, datuk dan nenek  mengugutnya dengan mengatakan jika dia menanggalkan rantai dan menyelinap keluar dari rumah, mereka akan membawa semut merah untuk menggigitnya.
Datuk dan nenek A juga didakwa pernah mencekik kanak-kanak malang itu.
Mereka  mengaku merantai A pada  tiang untuk menghalangnya keluar dari rumah.
Pasangan itu memberitahu polis bahawa A seorang budak degil dan suka melarikan diri apabila mereka keluar bekerja dan pulang lewat senja,  malah pernah menjadi mangsa rogol.
Pihak perkhidmatan sosial memberitahu akan memastikan bahawa A tidak dilayan dengan teruk dan akan mengambil tindakan tegas berhubung kejadian tersebut. – Agensi


Pesawat terhempas: Arwah pejuang TUDM yang amat disenangi
Oleh HARRITH HISHAM

2 Ogos 2022, 9:10 pm
SEMENYIH – Allayarham Fajim Juffa Mustafa Kamal, 52 yang maut dalam kejadian pesawat terhempas di Ipoh, Perak semalam disifatkan sebagai seorang pejuang Tentera Udara Diraja Malaysia (TUDM) yang amat disenangi semua pihak.
Panglima Angkatan Tentera, Tan Sri Affendi Buang berkata, beliau telah mengenali arwah sejak dia memasuki TUDM pada 1994.
“Arwah (Fajim) sebenarnya pernah berkhidmat secara langsung ketika saya mengetuai Skuadron MiG-29. Dia adalah seorang daripada pejuang di bawah naungan saya.
“Dia adalah seorang yang boleh dikatakan sebagai penyeri suasana dan sentiasa menyenangkan ramai orang,” katanya ketika ditemui di sini hari ini.
Jelasnya, perkara itu juga boleh diterjemahkan menerusi kehadiran orang ramai pada saat dia dikebumikan.
“Kita lihat pada hari ini berapa ramai kawan dia. Dia juga berkawan tidak mengenali batasan daripada anggota atasan sampai ke bawah serta sentiasa disenangi oleh sesiapa yang mendampingi dia.

“Saya berharap arwah akan ditempatkan bersama dengan orang beriman dan saya turut mengucapkan takziah kepada keluarga arwah,” ujarnya.
Mengulas lanjut, Affendi memberitahu pihak Angkatan Tentera Malaysia (ATM) akan mengambil ikhtiar bagi membantu keluarga arwah.
“Buat masa ini, dia sebagai seorang veteran tentera, kita akan mengambil ikhtiar melihat apa yang kita boleh bantu keluarganya.
“Di pihak kita (ATM), banyak kumpulan sedang membuat kutipan namun ia adalah secara peribadi manakala secara institusi nanti kita lihat apa yang perlu bantu,” ujarnya. – KOSMO! ONLINE


Piala AFF B-16: Skuad negara mula langkah kanan
Oleh MUHAMAD ARDIE PUTRA SUHAIMI

2 Ogos 2022, 10:31 pm
PETALING JAYA – Skuad bawah 16 tahun (B-16) negara memulakan kempen Piala AFF B-16 dengan langkah kanan selepas menewaskan Kemboja 3-0 pada pembukaan Kumpulan C sebentar tadi.
Pada saingan di Stadium Maguwoharjo, Yogyakarta, Indonesia itu, skuad kendalian Osmera Omaro tidak menunggu lama untuk mendahului hasil jaringan Arami Wafiy Zakimi pada minit ke-6.
Rentak pasukan remaja Harimau Malaya semakin tersusun pada babak kedua apabila pemain pertahanan, Faris Danish Asrul bijak untuk menyudahkan peluang untuk melebarkan kedudukan pada minit ke-59.
Faris Danish sekali lagi membuktikan ketajaman dengan jaringan kedua peribadi pada minit ke-78 sekali gus meletakkan skuad B-16 negara selesa mendahului 3-0 dengan keputusan kekal sehingga tamat perlawanan.
Sebagai rekod, Malaysia yang hadir dengan status juara bertahan selepas mendominasi edisi Piala AFF edisi 2019 dengan menewaskan Thailand 2-1 di pentas final.
Selepas ini, skuad negara akan mengharungi aksi kedua Kumpulan C menentang Myanmar di venue yang sama pada Jumaat ini.

Pasukan Myanmar turut berjaya mengutip tiga mata selepas menewaskan Australia 3-2 pada perlawanan petang tadi. – KOSMO! ONLINE


Remaja mati lemas akibat dihanyutkan arus deras
Oleh AZAHAR HASHIM

2 Ogos 2022, 10:45 pm
KULIM – Kegembiraan empat remaja beriadah di Pusat Rekreasi Sungai Sedim di sini berakhir dengan tragedi apabila salah seorang daripada mereka maut akibat lemas petang tadi.
Dalam kejadian kira-kira pukul 2.51 itu, mangsa Muhammad Hakimi Aiman Mohd Shahrin, 18, ditemui lemas oleh penduduk kampung selepas dihanyutkan arus deras.
Ketua Polis Daerah Kulim, Superintendan Mohd. Redzuan Salleh berkata, siasatan awal mendapati mangsa bersama dua rakannya pergi ke Sungai Sedim kira-kira pukul 12 tengah hari untuk mandi di kawasan rekreasi tersebut.
Katanya, mangsa dikatakan dihanyutkan arus deras ketika sedang mandi bersama tiga rakannya.
“Penduduk kemudian menemui mangsa dalam keadaan terapung kira-kira 1 kilometer dari tempat mangsa dihanyutkan arus. Mangsa seterusnya dibawa naik ke atas tebing sungai,” katanya di sini hari ini.
Menurut Mohd. Redzuan, mangsa dipercayai sudah meninggal dunia dan penduduk kemudian menghubungi pihak polis untuk laporan.

“Hasil siasatan mendapati tiada sebarang unsur jenayah di dalam kejadian ini dan kes diklasifikasi sebagai mati mengejut (SDR),” tambahnya. – KOSMO! ONLINE


Pesawat terhempas: Pelatih mungkin terbang bersama arwah semalam
Oleh HARRITH HISHAM

2 Ogos 2022, 11:03 pm
SEMENYIH – “Saya mungkin terbang bersama arwah pada malam semalam,” dakwa seorang pelatih daripada Bats Aviation Sdn. Bhd. (BATS).
Amiruddin Adnan, 23, mendakwa, dia sepatutnya dijadualkan menjalani latihan penerbangan bersama arwah Fajim Juffa Mustafa Kamal, 52, semalam.
Katanya, bagaimanapun jadual tersebut telah diubah oleh pihak pengurusan pada saat akhir kepada Jurulatih, Muhammad Din Fikri Zainal Abidin, 62.
“Jadual kami tidak pernah tetap. Dia terpulang kepada kondisi cuaca dan kapal tersebut.
“Namun, pada hari kejadian, jadual itu telah diubah dan latihan telah dilakukan oleh Allahyarham Fajim Juffa dan Muhammad Din Fikri,” katanya ketika ditemui di sini tadi.
Semalam, Kosmo! melaporkan kejadian sekitar pukul 8 malam itu, jurulatih penerbangan, Fajim Juffa, maut manakala rakannya, Muhammad Din Fikri, parah.

Amiruddin berkata, sejak menyertai BATS pada Disember 2020, dia sudah menjalani latihan selama 120 jam bersama kedua-dua jurulatih tersebut.
Menurutnya, dia masih terkejut dan bersedih dengan insiden menimpa arwah Fajim Juffa, namun menyifatkannya sebagai lumrah di dalam dunia penerbangan. – KOSMO! ONLINE


Kilang kimia dikompaun RM310,000 gagal urus buangan terjadual
Oleh MOHAMAD FAIZAL HASHIM

2 Ogos 2022, 10:37 pm
JOHOR BAHRU – Sebuah kilang kimia di kawasan perindustrian Pasir Gudang, di sini dikenakan tindakan kompaun berjumlah RM310,000 kerana tidak menguruskan bahan buangan terjadual dengan baik.
Jabatan Alam Sekitar (JAS) dalam kenyataan berkata, JAS cawangan Pasir Gudang mengeluarkan sebanyak 155 kompaun kepada pemilik premis susulan tinjauan yang dilakukan ke kilang berkenaan.
Pihaknya mendapati premis berkenaan gagal dalam pengendalian dan pengurusan bahan buangan terjadual dan telah melanggar Peraturan-Peraturan Kualiti Alam Sekeliling (Buangan Terjadual) 2005 Akta Kualiti Alam Sekeliling 1974.
“Premis berkenaan telah diarah untuk mengambil tindakan segera dengan memastikan semua sisa buangan terjadual yang dihasilkan diurus mengikut prosedur yang ditetapkan.
“Sampel buangan daripada proses kilang telah diambil untuk dihantar ke Jabatan Kimia Malaysia bagi tindakan penguatkuasaan selanjutnya,” katanya dalam kenyataan hari ini.
Menurut kenyataan itu lagi, semua premis industri adalah diingatkan supaya sentiasa mematuhi kehendak Akta Kualiti Alam Sekeliling 1974 dan Peraturan-Peraturan di bawahnya.

Jelasnya, tindakan tegas akan diambil sekiranya berlaku kesalahan mencemarkan alam sekitar.-KOSMO! ONLINE


Malaysia, AS ada hubungan sangat baik- PM
Oleh MOHD RIDZAUDDIN ROSLAN

2 Ogos 2022, 7:32 pm
PUTRAJAYA- Hubungan diplomatik yang terjalin antara Malaysia dan Amerika Syarikat (AS) disifatkan berada pada tahap terbaik lebih-lebih lagi negara kuasa besar itu merupakan rakan kongsi penting dalam semua bidang.
Perdana Menteri, Datuk Seri Ismail Sabri Yaakob berkata, hubungan baik antara kedua negara itu terjalin memandangkan AS merupakan pelabur terbesar dalam pelbagai bidang termasuk ekonomi serta pertahanan.
“Malaysia ada hubungan baik dengan AS, mereka rakan kongsi penting dalam semua bidang. Daripada sudut ekonomi, AS adalah pelabur terbesar manakala daripada segi pertahanan mereka banyak bantu kita hingga 2022 melebihi $200 juta.
“Waktu kita berdepan Covid-19, AS juga banyak bantu kita sebagai contoh memberikan kita secara percuma dengan memberika vaksin Pfizer sebanyak sejuta,” katanya menerusi hantaran video di Facebook tadi.
Terdahulu, Ismail Sabri mengalukan ketibaan Speaker Dewan Perwakilan Amerika Syarikat, Nancy Pelosi dalam satu majlis di sini tadi.
Nancy Pelosi mendarat di pangkalan Tentera Udara Diraja Malaysia (TUDM) Subang pada pukul 10.30 pagi tadi sebagai sebahagian daripada rangka lawatan rasmi ke empat negara Asia.

Ketibaan Pelosi, 82, disambut Timbalan Speaker Dewan Rakyat Datuk Mohd Rashid Hasnon dan Duta AS ke Malaysia, Brian D McFeeters.
Ia adalah lawatan sulung Pelosi ke Malaysia di mana menjadi lokasi persinggahan kedua selepas melawat Singapura pada Isnin sebelum ke Korea Selatan dan Jepun. -KOSMO! ONLINE